Hari Raya Aidilfitri normal baharu

Sofie Sofian

Seperti perayaan-perayaan utama yang lain di negara ini, ketibaan Hari Raya Aidilfitri sentiasa dinanti-nantikan terutamanya bagi masyarakat beragama Islam setelah sebulan berpuasa di bulan Ramadan.

Akan tetapi, tahun ini sambutan Hari Raya Aildilfitri agak berlainan dengan pelaksanaan Perintah Kawalan Pergerakan Bersyarat (PKPB) yang bermula 4 Mei setelah Perintah Kawalan Pergerakan (PKB) yang dilaksanakan bermula pertengahan Mac lalu ditamatkan.

Perkembangan positif dari segi penurunan jumlah kes baharu dan kematian di Malaysia akibat pandemik COVID-19 telah meyakinkan pihak kerajaan untuk melonggarkan sedikit PKP dan menetapkan peraturan-peraturan yang disesuaikan mengikut keperluan negara.

Pengumuman demi pengumuman telah dibuat oleh pihak kerajaan yang sedikit sebanyak memberi harapan kepada masyarakat yang bakal menyambut Hari Raya Aidilfitri dan Hari Gawai yang menyusul sejurus itu. Antara arahan PKPB untuk sambutan Hari Raya adalah kunjungan tidak melebihi 20 orang pada Hari Raya pertama sahaja.

Bagi pengusaha kek dan katering Saadiah Kedri, 46, persiapan Hari Raya Aidilfitri tahun ini dibuat secara sederhana dan ala kadar memandangkan PKPB menetapkan agar sambutan dibuat dalam kalangan keluarga terdekat sahaja.

“Tetapi seperti biasa, saya akan menyediakan jamuan pagi Hari Raya untuk keluarga dengan masakan rendang, kari, kelupis dan hidangan lain,” jelas beliau, “saya bersyukur kerana dapat bersama-sama anak-anak dan ahli keluarga lain meskipun tidak semua adik-beradik dapat balik kali ini.”

Beliau juga memaklumkan nahawa beliau sentiasa memastikan bekalan makanan mencukupi dan tiada pembaziran berlaku memandangkan keadaan ekonomi semasa yang agak membimbangkan.

Seperti Saadiah, Fuzna Abd. Majid yang bertugas di salah sebuah hotel di Bandaraya Miri juga akan menyambut Hari Raya bersama keluarga terdekat sahaja di Kampung Luak.

Katanya, “persiapan dan sambutan mungkin tidak semeriah kebiasaannya tetapi saya tetap memastikan keutamaan diberikan kepada anak-anak seperti menyediakan baju raya untuk mereka. Sambutan Hari Raya tahun ini mungkin agak suram kerana tiada penganjuran rumah terbuka dan aktiviti ziarah-menziarahi seperti kebiasaannya tetapi yang penting adalah adanya suami, anak-anak, ibu bapa, adik beradik dan nenek bersama-sama meraikannya di bawah satu bumbung.”

Penjawat awam Mohd. Awis Abu Bakar pula akan berhari raya bersama keluarga beliau di Kampung Selanyau, Bekenu.

“Ia adalah rutin bagi saya dan keluarga untuk pulang ke kampung setiap Hari Raya. Kebiasaannya kami akan mula berkumpul seminggu sebelum Hari Raya untuk membuat persiapan tetapi tahun ini, persiapan hanya akan dibuat beberapa hari sebelum,” sambung beliau lagi, “secara umumnya kehidupan kita semua agak terjejas dengan situasi yang disebabkan oleh wabak COVID-19 dan semestinya ia agak terasa semasa kita merayakan hari lebaran kali ini.”

Ujar beliau lagi, “saya akan memastikan saya dan ahli keluarga saya sentiasa mengamalkan saranan-saranan pihak berkuasa seperti sentiasa mencuci tangan, penjarakan sosial dan menggunakan penutup hidung dan mulut bagi memastikan keselamatan semua.”

Mohd. Awis turut menyatakan, “kita perlu memahami situasi negara yang sedang menghadapi pandemik ini. Apa salahnya kita berkorban sedikit tahun ini demi bersama-sama memutuskan rangkaian COVID-19. Kita duduk di rumah sahaja, beraya bersama keluarga terdekat dan tidak keluar tanpa urusan penting. Kita gunakan platform media sosial yang sedia ada untuk berkongsi gambar atau video bersama ahli keluarga yang berada di tempat lain.”

Surirumah Adelin Mohd. Adenan juga mempunyai sentimen yang serupa dengan membuat persiapan sambutan Hari Raya yang sederhana dan hanya melibatkan keluarga terdekat.

“Tahun ini saya tidak membeli baju, biskut mahupun kek raya. Sebaliknya saya membuat sendiri juadah Hari Raya untuk dinikmati bersama keluarga,” katanya lagi, “cuma yang agak menyedihkan tahun ini, suami saya yang bertugas di luar negara tidak dapat pulang berhari raya.”

Ibu kepada seorang cahayamata itu berkata beliau seperti selalu akan menggunakan khidmat panggilan video untuk menghubungi dan berbual dengan suaminya semasa Hari Raya kelak.

“Walaupun kita tidak dapat menyambut Hari Raya seperti tahun-tahun sebelum ini, kita masih boleh mengeratkan silaturrahim dengan sanak saudara dan rakan-rakan melalui media sosial dan media komunikasi lain,” jelas beliau.

Seorang peniaga runcit yang hanya ingin dikenali sebagai Bahar, merasa tekanan akibat kekurangan punca pendapatan seperti majoriti peniaga lain dan musim perayaan yang selalunya memdatangkan keuntungan tahun ini tidak menyebelahi mereka.

“Oleh kerana keadaan sebegini, saya dan keluarga hanya akan menyambut hari lebaran kali ini secara sederhana iaitu tidak pulang ke kampung halaman tetapi beraya di rumah sahaja,” ujar beliau, “anak-anak semua memahami keadaan sekarang dan mereka akur dengan keputusan yang dibuat.”

Secara umumnya, ramai yang mengetahui walaupun PKPB adalah sesuatu yang menimbulkan keresahan serta kesukaran secara amnya, ia adalah langkah terbaik yang diambil oleh kerajaan bagi memastikan COVID-19 dapat dihentikan penularannya dan semua usaha yang dilakukan adalah untuk masa hadapan yang lebih baik dari pelbagai aspek. Apa yang penting ialah mematuhi arahan dan saranan yang ditetapkan sebagai normal baharu.

See author's posts


Tindakan tegas pasang bendera terbalik

BUTTERWORTH: Kerajaan akan mengambil tindakan lebih tegas terhadap mana-mana pihak atau individu yang sengaja memasang Jalur Gemilang secara terbalik kerana ia merupakan pengkhianatan terbuka kepada negara tercinta.

Timbalan Menteri di Jabatan Perdana Menteri (Parlimen dan Undang-Undang) Datuk Shabudin Yahya berkata perbuatan memasang Jalur Gemilang terbalik atau merosakkan bendera yang dilihat masih berlaku ketika ini sebenarnya lebih daripada sekadar suatu tingkah laku buruk dan tidak bermoral.

“Perbuatan tersebut sebenarnya boleh dianggap sebagai satu ideologi yang cuba disebarkan oleh individu atau kumpulan tertentu ketika ini dan ia amat bercanggah dengan hasrat kita untuk terus mendaulatkan negara,” katanya.

Beliau berkata demikian kepada pemberita selepas merasmikan Program Merdeka@Komuniti anjuran Jabatan Penerangan Pulau Pinang dengan kerjasama pejabat Pusat Khidmat Ahli Parlimen Tasek Gelugor di Bagan Ajam di sini, semalam.

Shabudin yang juga Ahli Parlimen Tasek Gelugor pada program itu turut menyerahkan Jalur Gemilang kepada sekolah, masjid, organisasi dan pertubuhan bukan kerajaan serta menyampaikan sumbangan bantuan barangan keperluan kepada penduduk kurang berkemampuan di kawasan Bagan Ajam.

Mengulas lanjut, Shabudin berkata kerajaan tidak akan berkompromi dan bersedia untuk mengambil sebarang tindakan tegas terhadap mereka yang sengaja berbuat demikian kerana ia disifatkan seperti pengkhianatan terhadap kedaulatan negara.

“Kalau perbuatan itu dibiarkan, mungkin akan sampai ke suatu tahap yang lebih meruncing kepada institusi negara, jadi kita tidak akan membiarkan pengkhianat-pengkhianat ini menyebarkan ideologi mereka kerana ia jelas menyalahi prinsip kedaulatan negara yang kita junjung selama ini,” katanya.

Sementara itu, Pengarah Jabatan Penerangan Pulau Pinang Lim Ann Teck yang turut hadir pada majlis itu berkata pelbagai program dianjurkan pihaknya sepanjang bulan ini bagi menyambut bulan kebangsaan dalam usaha meningkatkan semangat patriotisme dalam kalangan masyarakat setempat.

Katanya sehingga kini, pihaknya telah melaksanakan hampir 90 peratus daripada keseluruhan 120 aktiviti yang dirancang bersempena program Merdeka@Komuniti dan ‘Information on Wheel’ (IOW) sepanjang sambutan bulan kebangsaan ini.

“Semua aktiviti yang kami jalankan juga mematuhi SOP (prosedur operasi standard) yang ditetapkan oleh pihak kerajaan bagi mengekang penularan wabak COVID-19 dan masih mendapat sambutan yang menggalakkan daripada orang ramai,” katanya.– Bernama

See author's posts


Bekalan mencukupi sepanjang PKP

DARO:
Penduduk di sini telah dinasihati untuk tidak perlu gusar mengenai bekalan
barangan kerana stok adalah mencukupi untuk tempoh Perintah Kawalan Pergerakan (PKP).

Menurut
Ahli Dewan Undangan Negeri (ADUN) Daro, Safiee Ahmad, beliau telah mendapat
jaminan daripada pemilik pasar mini mengenai perkara tersebut.

Ia
berikutan tinjauan beliau di beberapa premis perniagaan di Pekan Daro bagi
melihat sendiri bekalan sedia ada pada 30 Mac 2020.

“Info
daripada pemilik pasar mini mengesahkan bahawa bekalan makanan mencukupi dan
tidak menjadi sebarang masalah khususnya untuk penduduk Daerah Daro dan Matu
sepanjang tempoh PKP ini.

“Justeru,
penduduk tidak perlu panik dengan kekurangan barang makanan kerana stok adalah mencukupi
untuk tempoh PKP ini,” ujarnya.

Akan
tetapi, wakil rakyat tersebut dengan tegas mengharapkan penduduk untuk  sentiasa mematuhi arahan PKP kerana ia sangat
penting dalam mengekang Covid-19.

Selain
daripada membuat tinjauan ke pasar mini, Safiee juga melawat Bilik Gerakan
Bencana Daerah Daro, Ibu Pejabat Polis Daerah Matu-Daro, dan Hospital Daerah Daro.

Menerusi
tinjauan tersebut, beliau berkesempatan untuk menemui beberapa angota
‘Frontliner’ dan mendengar sedikit sebanyak berkenaan situasi terkini mengenai
Covid-19 di kawasan tersebut.

Semasa
di Bilik Gerakkan Bencana Daerah Daro, beliau juga mendapat penjelasan melalui  taklimat  ringkas daripada Pengerusi Jawatankuasa
Bencana berkenaan bebarapa perkara melibatkan penduduk yang terjejas.

Beliau
juga memberitahu bahawa pihak Pasukan Pusat Khidmatnya telah bergerak untuk
mengedarkan bantuan kepada penduduk di kawasan pesisir sungai yang mengalami terputus
bekalan makanan setelah bot ekspres  dan
bot laju tidak beroperasi.

Menerusi
lawatan tersebut, Safiee juga menyampaikan cek
bernilai RM10,000 kepada Jawatankuasa Bencana Daerah Daro dan bekalan
makanan kepada petugas ‘Frontliner’ seperti anggota Polis, Rela, APM,
Kebajikan, MDMD dan Penerangan).

Pada
masa yang sama, beliau melawat ke Bilik Operasi Jabatan Kesihatan, Hospital
Daro, dan seterusnya menyampaikan sumbangan kepada petugas Jabatan Kesihatan
dan Hospital Daro.

Beliau ditemani oleh
Pegawai Daerah Daro, Bujang Rahman Seli.

See author's posts


Waspada, JPJ menyamar sebagai penumpang bas

KUCHING: Jabatan Pengangkutan Jalan (JPJ) akan melakukan penyamaran sebagai penumpang bas terutamanya yang menuju ke destinasi jauh serta mengambil masa perjalanan yang panjang sempena Op Bersepadu yang bermula 19 hingga 27 April ini.

Pengarah JPJ Sarawak Norizan Jili berkata, penyamaran ini dibuat secara rawak supaya pemandu bas di Sarawak berwaspada setiap masa dan mematuhi peraturan jalan bagi mengelakkan sebarang kemalangan pada musim perayaan.

“Berdasarkan penyamaran yang kita buat tahun lepas, JPJ ada mengeluarkan beberapa saman namun atas kesalahan yang tidak kritikal seperti merokok sahaja.

“Selain itu, orang awam juga boleh membuat aduan kepada JPJ sekiranya pemandu bas memandu dalam keadaan yang membahayakan supaya boleh diambil tindakan,” katanya selepas melakukan pemeriksaan mengejut di Terminal Bas Kuching Sentral di sini, hari ini.

Norizan berkata hari ini JPJ Sarawak menjalankan pemeriksaan serentak di seluruh terminal bas utama seperti Sibu dan Miri yang turut disertai oleh Agensi Antidadah Kebangsaan (AADK) bagi membantu melaksanakan sesi saringan ujian air kencing terhadap kesemua pemandu bas.

Selain itu, katanya JPJ turut melakukan sekatan jalan raya di 52 lokasi kerap mengalami kemalangan dan akan menjalankan pemeriksaan terhadap pembonceng motosikal memandangkan kes kemalangan maut melibatkan motosikal. – Bernama

See author's posts


Ahmad Johnie, Shafie giat program ziarah rakyat

DARO: Calon Gabungan Parti Sarawak (GPS) P.207 Igan, Ahmad Johnie Zawawi terus giat mengadakan program ziarah mendekati rakyat di sekitar kawasan parlimen itu.

Beliauxbersama Ahli Dewan Undangan Negeri (ADUN) Daro, Safiee Ahamad menghadiri Majlis Pemimpin Bersama Rakyat Nanga Semah, Daro.

Ahmad Johnie dan Safiee amat disenangi rakyat di kawasan tersebut dengan sikap ramah dan rendah mereka.

Kedua-dua mereka adalah wakil rakyat yang sangat aktif turun padang mendekati denyut nadi rakyat di kawasan tersebut.

Pada majlis sama, turut menyaksikan Serahan Dokumen Kontrak RTP 2022 Naik taraf Jeti dan Pontoon Rumah Haliah, Nanga Semah yang akan dilaksanakan dalam masa terdekat.

Kesemua pelaksanaan ini untuk keselesaan dan kesejahteraan rakyat.

See author's posts


Bersatu padu, bukan masa rebut kuasa

KUALA LUMPUR: Pemangku Raja Pahang Tengku Hassanal Ibrahim Alam Shah Al-Sultan Abdullah Ri’ayatuddin Al-Mustafa Billah Shah bertitah bahawa bukan masa sesuai untuk berebut kuasa dan bersengketa semasa sendiri ketika negara bergelut dengan pandemik Covid-19.

Sebaliknya, baginda bertitah ini adalah masa untuk semua pihak bersatu padu tanpa mengira anutan agama, warna kulit mahupun fahaman politik serta mengamalkan sikap tolong menolong.

“Ini bukanlah masanya untuk merebut kuasa, bersengketa mahupun banyak berbicara tanpa berbuat apa-apa tindakan. Kita harus menang dalam peperangan dengan musuh yang tidak kelihatan ini,” titah baginda sempena majlis perasmian sambutan Maal Hijrah Peringkat Negeri Pahang 2021 secara dalam talian semalam.

Menerusi titah ucapan yang disiarkan secara langsung di Dewan Auditorium Kolej Universiti Yayasan Pahang itu, Tengku Hassanal turut menyeru semua pihak termasuk kerajaan negeri, Pertubuhan Bukan Kerajaan (NGO) dan swasta termasuk penghulu, ketua kampung serta jawatankuasa masjid dan surau agar sentiasa cakna kepada rakyat yang memerlukan bantuan ketika pandemik.

“Saya tidak mahu ada rakyat saya yang berada dalam kelaparan kerana tidak mempunyai makanan serta keperluan asas untuk meneruskan kehidupan. Satu bakul makanan yang berharga lebih kurang RM100 mungkin kecil pada kita, tetapi pada mereka yang susah, ia amat besar nilainya,” titah baginda.

Dalam pada itu, baginda bertitah semangat kejiranan yang tinggi juga dituntut ketika ini apabila anak-anak yang jauh tidak dapat pulang ke kampung manakala saudara-mara juga tidak dapat berziarah.

“Pepatah jangan jaga tepi kain orang mungkin tidak lagi relevan. Saya menasihatkan agar kita semua sentiasa prihatin kepada jiran masing-masing dan berikan bantuan bersesuaian kepada yang memerlukan,” titah Tengku Hassanal.

Majlis tersebut turut dihadiri Menteri Besar Pahang Datuk Seri Wan Rosdy Wan Ismail itu, bekas Kadi Besar Pahang Allahyarham Syed Abdul Rahman Syed Mohammad Benyahya dianugerah Tokoh Maal Hijrah Pahang 2021.

Sementara di Kota Kinabalu dalam majlis sambutan peringkat negeri, Yang Dipertua Negeri Sabah Tun Juhar Mahiruddin menyeru umat Islam supaya bermuhasabah, bertaubat dan kembali menghayati bersungguh-sungguh ajaran Islam ketika negara berdepan pelbagai cabaran akibat pandemik Covid-19.

Ini kerana, katanya, ajaran Islam mengandungi pelbagai kaedah serta peraturan yang diturunkan Allah bagi menyejahterakan ummah kerana usaha secara fizikal semata-mata, tidak memadai untuk mengatasi cabaran itu.

“Penting untuk kita lakukan apa yang diperintahkan olehnya dan tinggalkan apa yang dilarang…kelalaian manusia untuk terus akur dan tunduk kepada peraturan Allah merupakan antara sebab berlaku musibah dan bencana bersilih ganti sejak akhir-akhir ini,” katanya.

Majlis Sambutan Maal Hijrah Peringkat Negeri Sabah 2021/1443 juga diadakan secara dalam talian dengan turut dihadiri Ketua Menteri Sabah Datuk Hajiji Noor dan Menteri Tugas-Tugas Khas Sabah Datuk Arifin Mohd Arif.

Pada majlis itu, bekas Timbalan Yang Dipertua Pertubuhan Islam Seluruh Sabah Tan Sri Ampong Puyon dipilih sebagai Tokoh Maal Hijrah Negeri Sabah 2021/144, dan dianugerahkan sijil perhargaan serta wang tunai RM25,000.

Ampong, 82, menerusi interaksi secara sidang video pada majlis itu, berterima kasih atas penganugerahan itu dan menasihatkan semua terutama umat Islam supaya terus mengeratkan silaturrahim dengan semua orang tanpa mengira latar belakang.

Bekas Ahli Parlimen Labuk-Sugut dan Ahli Dewan Undangan Negeri (ADUN) Sugut itu pernah memegang pelbagai jawatan dalam NGO dan sukan antaranya Pengerusi Dewan Perniagaan Bumiputera Sabah, Naib Presiden Pertubuhan Kebajikan Islam Malaysia, Presiden Persatuan Hoki Sabah dan Presiden Persatuan Tinju Amatur Sabah. – Bernama

See author's posts


OKU digesa daftar dengan JKM

PUTRAJAYA: Presiden OKU Sentral Datuk Ras Adiba Radzi menggesa Orang Kurang Upaya (OKU) yang masih belum berdaftar dengan Jabatan Kebajikan Masyarakat (JKM) agar   segera berbuat demikian untuk memudahkan mereka disertakan dalam Program Imunisasi Covid-19 Kebangsaan.

Ras Adiba yang juga Senator mewakili golongan OKU berkata, setakat ini jumlah OKU yang berdaftar dengan JKM hanya sekitar 590,000 orang berbanding anggaran 4.7 juta OKU di  negara ini.

“Segera berdaftar dengan JKM untuk dapatkan kad OKU yang akan memudah cara proses pendaftaran penerimaan vaksin,” katanya kepada pemberita selepas menerima sumbangan 152,000 pelitup muka Yuka Zan bernilai RM106,400 daripada Shills Beauty Sdn Bhd kepada OKU Sentral, di sini semalam.

Ras Adiba yang juga Pengerusi Pertubuhan Berita Nasional Malaysia (Bernama) turut meminta golongan OKU mengetepikan rasa rendah diri atau malu dengan keadaan diri untuk mendaftar dengan JKM, selain berharap anggota keluarga atau individu berdekatan OKU membantu mereka mendaftar dengan MySejahtera bagi mendapatkan vaksinasi.

Fasa kedua Program Imunisasi Covid-19 Kebangsaan yang mengutamakan OKU, warga emas dan golongan berpenyakit kronik akan bermula pada 19 April ini di lapan negeri.

Mengenai sumbangan itu, Ras Adiba menzahirkan penghargaan kepada Shills Beauty atas inisiatif tersebut memandangkan ramai OKU memerlukan pelitup muka ketika ini dan pihak OKU Sentral juga menerima makluman segelintir OKU terpaksa menggunakan pelitup muka berulang kali kerana tidak mampu membelinya.

Beliau berkata, pelitup muka yang diterima semalam akan diagihkan kepada anggota OKU Sentral dan persatuan OKU yang lain.

Sementara itu, Pengurus Besar Shills Beauty Joen See Sau Har berkata sumbangan tersebut merupakan sebahagian daripada tanggungjawab sosial korporat mereka dan akan menyalurkan sumbangan sama kepada badan kebajikan lain. – Bernama

See author's posts


Bangladesh berharap penuhi kehendak Sarawak

KUCHING: Bangladesh berharap untuk memenuhi keperluan Sarawak untuk pekerja dalam pelbagai sektor terutamanya sektor perladangan.

Timbalan Pesuruhjaya Tingginya, Mohammad Khorshed A Khastagir berkata, bagaimanapun ia perlu dilakukan atas dasar kerajaan kepada kerajaan.

Menurutnya, Bangladesh bersedia untuk mematuhi kriteria terkini Malaysia untuk menerima pekerja asing di mana mereka mesti telah melengkapkan dua dos vaksinasi Covid-19.

“Pejabat Suruhanjaya Tinggi Bangladesh bersedia untuk menampung penghantaran pekerja.

“Sebagai permulaan, kami boleh menghantar kira-kira 3,000 pekerja,” katanya.

Beliau berkata demikian ketika mengadakan kunjungan hormat kepada Timbalan Ketua Menteri Datuk Amar Douglas Uggah di pejabat Wisma Bapa Malaysia, semalam.

Mohammad Khorshed menambah Bangladesh dan Sarawak juga mempunyai banyak perkara untuk dikongsi dalam sektor pertanian.

Sementara itu, Datuk Amar Douglas Ugah dalam ucapannya berkata, Sarawak memerlukan ramai pekerja khususnya dalam sektor kelapa sawit.

“Kami pastinya mengalu-alukan lebih ramai pekerja untuk membantu terutamanya pada musim penuaian.

“Pandemik Covid-19 ini telah membawa banyak cabaran yang belum pernah berlaku sebelum ini kepada kita termasuk kekurangan pekerja.

“Atas tawaran pekerja, saya akan bawa perkara ini kepada Ketua Menteri Datuk Patinggi Abang Johari untuk pertimbangan selanjutnya,” katanya.

Uggah berkata, Sarawak juga mengalu-alukan pelabur dalam pembiakan ternakan dan pertanian ketepatan moden dalam usahanya menjadi pengeksport makanan bersih dan produk makanan menjelang 2030.

“Kita juga berminat dalam sektor perladangan padi dan pembinaan kapal antara lain.” Katanya.

Turut hadir, Setiausaha Pertama Kedutaan Bangladesh Fared Ahmed dan Timbalan Setiausaha Kerajaan Negeri Sarawak Dato Sri Mohamad Abu Bakar Marzuki.

Oleh JEAKQLEYN YACHO

See author's posts


Semua masjid ditutup pada Aidilfitri

SINGAPURA: Semua masjid di Singapura kekal ditutup pada Aidilfitri berikutan sambutan perayaan itu masih dalam tempoh pemutus rantaian bagi memerangi koronavirus (Covid-19).

Menurut Majlis Ugama Islam Singapura (Muis), kebiasaannya pada pagi Hari Raya, umat Islam di Singapura akan ke masjid bagi menunaikan solat Aidilfitri dan bertakbir serta mendengar khutbah.

Tahun ini, mereka akan menyambut Hari Raya di rumah masing-masing bersama anggota keluarga yang tinggal di rumah yang sama, menurut kenyataan itu.

“Mereka boleh menyertai takbir secara langsung menerusi stesen radio Melayu, Warna 94.2 FM atau secara dalam talian melalui laman Facebook masjid tempatan,” menurut kenyataan itu.

Muis berkata, selepas solat Aidilfitri di rumah, Mufti Nazirudin Mohd Nasir akan memimpin khutbah Hari Raya yang disiarkan secara langsung menerusi radio dan beberapa saluran dalam talian seperti SalamSG TV.

“Ini merupakan kali pertama ia dilakukan dengan cara ini di Singapura,” kata kenyataan itu.

Umat Islam di Singapura akan menyambut Aidilfitri pada 24 Mei, iaitu dalam tempoh lapan minggu pelaksanaan pemutus rantaian yang dijadual berakhir pada 1 Jun.

Muis mengingatkan umat Islam supaya mematuhi larangan perhimpunan di tempat awam dan persendirian serta mengelak daripada tradisi kunjung-mengunjung dan berkumpul sempena sambutan Aidilfitri. – Bernama

See author's posts


Polis rampas dadah bernilai RM1.74 juta

IPOH: Polis menahan seorang lelaki warga Indonesia dan merampas dadah jenis syabu bernilai RM1.74 juta di tepi jalan di Bagan Lipas Laut, Rungkup di Bagan Datuk kelmarin.

Ketua Polis Perak Datuk Mior Faridalathrash Wahid berkata, suspek berumur 56 tahun itu ditahan kira-kira12.55 tengah malam oleh sepasukan pegawai dan anggota daripada Bahagian Siasatan Jenayah Narkotik Ibu Pejabat Polis Daerah Hilir Perak.

“Hasil pemeriksaan ke atas suspek telah menemukan dua beg guni disyaki berisi dadah jenis syabu seberat 29 kilogram (kg) bernilai RM1.74 juta.

“Hasil siasatan mendapati suspek yang tidak mempunyai pekerjaan tetap dipercayai menggunakan sampan atau bot kecil bertemu dengan individu di tengah laut untuk mengeksport dadah tersebut  ke Indonesia. Dadah itu boleh dibekalkan untuk penagih dadah kira-kira 300,000 orang,” katanya, pada sidang media di sini semalam.

Mior Faridalathrash berkata, ujian air kencing mendapati suspek yang aktif mengedar dadah sejak tiga bulan lepas itu negatif dadah serta tidak mempunyai sebarang rekod kesalahan lampau dan direman selama tujuh hari bermula semalam bagi membantu siasatan di bawah Seksyen 39B Akta Dadah Berbahaya (ADB) 1952.

Sementara itu, Mior Faridalathrash berkata, dalam kejadian berasingan, polis menahan pasangan suami isteri dan merampas pelbagai jenis dadah yang dianggarkan bernilai RM150,000 di sebuah rumah di Changkat Jong di Teluk Intan, Sabtu lepas.

Beliau berkata, kedua-dua suspek warga tempatan berumur 37 dan 28 tahun itu ditahan dalam satu serbuan pada 3.35 petang dan hasil pemeriksaan menemukan dadah jenis heroin seberat 4.18 kg  dan dadah jenis syabu seberat 409.85 gram yang bernilai RM150,000.

Beliau berkata, suspek lelaki yang tidak bekerja mempunyai empat rekod kesalahan lampau manakala suspek wanita yang bekerja sebagai pembantu kedai makan tidak mempunyai rekod lampau dan kedua-duanya direman selama enam hari bermula semalam dan kes disiasat di bawah Seksyen 39B ADB 1952.

Mior Faridalathrash berkata, susulan penahanan pasangan suami isteri itu, polis turut menahan lima lelaki warga tempatan berumur 18 hingga 32 tahun dalam tiga serbuan pada hari yang sama di sekitar Teluk Intan.

“Polis berjaya merampas dadah jenis syabu seberat 5.61 gram dan ganja seberat 1.57 gram dengan jumlah nilai rampasan RM640,” katanya.

Menurutnya, empat suspek didapati positif dadah jenis methamphetine mempunyai rekod lampau manakala seorang positif dadah THC tidak mempunyai sebarang rekod.

“Kesemua suspek direman empat hari bermula semalam dan kes disiasat di bawah Seksyen  39A(1) ADB 1952, Seksyen 12(2) ADB 1952 dan Seksyen 6 ADB 1952,” katanya. — Bernama

See author's posts


MoF beri tumpuan bantu rakyat

KUALA LUMPUR: Pelantikan semula mengetuai portfolio yang sama sedikit sebanyak memberi kesinambungan kepada dasar yang telah dilaksanakan sejak 18 bulan lepas, kata Menteri Kewangan Tengku Datuk Seri Zafrul Tengku Abdul Aziz.

Menurutnya, pelantikan tersebut membantu beliau dan pasukannya di Kementerian Kewangan (MoF) untuk memberi tumpuan kepada membantu rakyat dan peniaga yang amat terkesan oleh pandemik Covid-19.

“Justeru, kesinambungan itu penting dari segi dasar, pelaksanaan, pemantauan dan keberhasilan.

“Kami (MoF) masih membuat laporan mingguan (laporan LAKSANA) untuk memberi gambaran kepada rakyat mengenai hasil atau pelaksanaan dari segi inisiatif yang telah diumumkan,” katanya pada program Inklusif: 100 Hari Mendepani Cabaran, Memperkasa Ekonomi #Keluarga Malaysia terbitan RTM, semalam.

Menjawab persoalan mengenai usaha untuk memperkukuh dasar asas kepada rakyat yang terkesan oleh pandemik COVID-19, Tengku Zafrul berkata MoF menggunakan kaedah interaksi libat urus dengan peniaga, persatuan dan pihak berkepentingan untuk mengetahui masalah yang dihadapi golongan ini.

“Jika kita lihat kepada perusahaan kecil dan sederhana serta mikro (PKSM) merupakan golongan yang paling terkesan.

“Itu sebabnya kita meneruskan inisiatif atau bantuan Geran Khas Prihatin yang mana peruntukan pembayaran berjumlah kira-kira RM6.08 bilion diberikan kepada 1 juta PKS mikro,” katanya.

Beliau berkata cabaran utama yang dihadapi PKS terutamanya dalam sektor-sektor yang terkesan seperti peruncitan dan pelancongan merupakan modal kerja.

“Kita telah memberi bantuan dari segi pembiayaan, moratorium dan sebagainya, namun, jika mereka masih lagi memerlukan bantuan, MoF sedang memperhalusi cara untuk lebih fokus kepada kumpulan peniaga dalam Bajet 2022,” katanya.

Tengku Zafrul berkata melalui kenyataan pra-bajet dan pentas konsultasi awam, sebagai usaha untuk menambah baik proses penyediaan bajet tahunan, langkah ini telah membantu kerajaan dalam mendapatkan input dan maklum balas dalam beberapa bidang.

“Ramai rakyat Malaysia, syarikat dan persatuan telah memberi maklum balas yang baik dan banyak yang akan kita gunakan dalam Bajet 2022,” katanya. – Bernama

See author's posts


Bekas polis menyamar lagi sebagai polis dijatuhi hukuman mahkamah

KUCHING: Menyamar sebagai pegawai polis, seorang lelaki bekas anggota polis didenda RM1,500 di Mahkamah Majistret di sini hari ini.

Jika gagal bayar denda akan dipenjara tiga bulan.

Tertuduh Asri Gapar,30,mengaku bersalah di hadapan Majistret Zaiton Anuar dan mensabitkan kesalahan mengikut Seksyen 170 Kanun Keseksaan.

Seksyen itu memperuntukkan hukuman penjara yang boleh dilanjutkan sehingga dua tahun, atau denda, atau kedua-duanya, jika sabit kesalahan.

Asri, yang kini bekerja sebagai pemandu e-hailing, melakukan kesalahan itu di Taman Wira Jaya di Bukit Siol di sini, kira-kira jam 7.30 pagi pada 16 April lalu.

Berdasarkan fakta kes, pengadu lelaki berusia 27 tahun didatangi Asri yang memalingkan kad Polis Diraja Malaysia miliknya.

Asri telah berdepan dengan pengadu berhubung ekzos motosikal yang diubah suai yang terlalu kuat dan mengarahkan pengadu mengikutinya ke balai polis Gita untuk siasatan.

Namun, siasatan kemudian mendapati Asri bukan lagi seorang anggota polis, telah meletak jawatan daripada pasukan itu selepas disahkan menghidap penyakit mental yang teruk.

Pendakwaan kes dikendalikan Insp Merylene Lindan Andrew Mang manakala Asri tidak diwakili peguam.

Oleh NICKELYSON LAKUN

See author's posts


Individu cantik, kacak lebih mudah ditawarkan bekerja

NEW YORK: Satu kajian baharu mendapati individu yang cantik dan kacak adalah lebih mudah untuk ditawarkan pekerjaan serta mendapat penilaian prestasi lebih baik, lapor portal berita MailOnline semalam.

Individu dengan penampilan kurang menarik pula boleh mendapat peluang sama sekiranya berdiri dalam postur badan yang menggambarkan ‘kehebatan’.

Sekumpulan penyelidik dari Universiti di Fakulti Pengurusan Buffalo itu menyatakan bahawa individu yang kurang menarik boleh mendapatkan kelebihan sama yang dinikmati golongan rupawan sekiranya mereka berdiri dengan melebarkan bahu, meletakkan tangan pada pinggul serta dagu ke atas yang dikenali sebagai ‘postur hebat’.

“Dengan mendapatkan postur fizikal yang dikaitkan dengan kuasa dan keyakinan, mereka yang berpenampilan kurang menarik boleh mengurangkan perbezaan dalam pencarian pekerjaan,”  jelas penulis kajian itu, Min-Hsuan Tu dalam satu kenyataan.

Pasukan penyelidik itu mengumpulkan data dari Mac 2015 hingga Februari 2016, dan penampilan peserta dinilai dalam skala satu hingga lima.

Satu disifatkan sebagai ‘paling tidak menarik’ manakala lima sebagai ‘paling menarik’.

Sebagai tambahan, satu lagi kajian dijalankan dengan kedua-dua kajian itu mengumpulkan 300 orang peserta yang menyertai pencarian kerja secara palsu bersama sebuah syarikat, disertai dengan temu ramah selama tiga minit bersama pengurus.

Hasil kajian berasingan itu mendapati, pengurus melihat individu yang berpenampilan menarik lebih cenderung untuk ditawarkan pekerjaan kerana memiliki gerak-geri yang lebih baik. –AFP

See author's posts


Kriteria pemilihan atlet diperhalusi

MAJLIS Olimpik Malaysia (MOM) akan mengadakan perbincangan dengan Majlis Sukan Negara (MSN) bagi memperhalusi kriteria pemilihan atlet muda ke Sukan SEA 2021 di Hanoi, Vietnam.

Presiden MOM, Tan Sri Mohamad Norza Zakaria berkata draf hasil perbincangan itu dijangka siap pada hujung tahun ini sebelum dibentangkan kepada persatuan sukan kebangsaan.

“Bengkel akan diadakan dengan setiap persatuan sukan kebangsaan bagi mendapatkan maklum balas mengenai penyertaan atlet muda di Sukan SEA 2021 serta Sukma (Sukan Malaysia),” katanya selepas mempengerusikan Mesyuarat Lembaga Eksekutif MOM, di sini kelmarin.

Mohamad Norza berkata draf kriteria atlet itu menetapkan setiap persatuan sukan perlu menyediakan senarai akhir nama atlet selewat-lewatnya pertengahan tahun depan.

MOM mengumumkan untuk menghantar lebih ramai atlet muda bertanding di Sukan SEA Vietnam 2021 yang dianggap sebagai medan pendedahan terbaik bagi mempersiapkan pelapis negara sebelum beraksi di temasya lebih besar termasuk Sukan Asia dan Sukan Komanwel.

Selaku tuan rumah, Vietnam mencadangkan 36 jenis sukan dipertandingkan pada Sukan SEA 2021.

Malaysia menerusi MOM mengemukakan rayuan untuk 11 sukan iaitu hoki dalam dewan, boling, pelayaran, kriket, papan selaju, sambo, floorball, bola jaring, boling padang, skuasy dan ragbi tujuh sebelah.

Sementara itu, Mohamad Norza berkata pihaknya menerima maklumat daripada tuan rumah Sukan Komanwel 2022 di Birmingham memaklumkan bahawa susulan pandemik COVID-19, atlet dan pegawai tidak akan ditempatkan di perkampungan sukan berpusat sebaliknya di beberapa hotel dan universiti berdekatan venue pertandingan.- Bernama

See author's posts


Empat beranak maut dalam rumah

SUKOHARJO: Empat beranak ditemui maut dengan mayat mereka sudah membusuk di sebuah rumah di Sukoharjo, Jawa Tengah, semalam.

Mayat Suranto, 35, ditemui bersama tiga mayat lain iaitu isterinya serta dua anak mereka, lapor AFP.

Menurut Ketua Perkampungan Duwet Suparno, penduduk tempatan pada awalnya curiga selepas ahli keluarga itu tidak keluar rumah sejak Selasa lalu dengan pintu serta tingkap rumah yang ditutup rapat.

“Mereka tambah curiga apabila menghidu bau busuk dari arah rumah itu, semalam.

“Penduduk kemudian pergi ke rumah itu sekitar 9.00 malam dan mengintai dari tingkap. Mereka terkejut ada empat orang terbaring di ruang tamu dalam keadaan anggota badan yang sudah kembung dengan dipenuhi darah kering,” katanya.

Sementara itu, Ketua Polis Sukoharjo AKBP Bambang Yugo Pamungkas hari ini mengesahkan, penemuan empat individu yang sudah meninggal dunia dan polis masih menjalankan siasatan.

Kesemua mayat dibawa ke hospital untuk bedah siasat bagi mengetahui punca kematian.-AFP

See author's posts


Simona Halep pilihan juara

BEKAS juara, Simona Halep tiba di Terbuka Perancis yang dijadualkan semula sebagai pemain yang harus ditumpaskan dalam undian wanita dengan  penyandang gelaran Ashleigh Barty dan pemenang Terbuka AS baru-baru ini Naomi Osaka tidak beraksi.

Serena Williams tidak  boleh diketepikan ketika dia memburu kejuaranan untuk meraih gelaran Grand Slam ke-24 walaupun Roland Garros adalah trofi yang kurang diraihnya dengan hanya bersandarkan tiga kejuaraan iaitu pada 2002, 2013 dan 2015.

Garbine Muguruza, yang mengalahkan Williams pada final 2016, adalah pencabar lain sementara bekas pemain nombor satu dunia, Victoria Azarenka berharap dapat meneruskan momentum  mara saingannya ke final Terbuka AS dapat diteruskan di gelangang tanah liat.

Naib juara tahun lalu, Marketa Vondrousova sekali lagi akan cuba beraksi baik di Paris selepas mendapat semula sentuhan dalam saingan Terbuka Itali minggu lalu, apabila berjaya mara ke separuh akhir sebelum tumpas kepada rakan senegara, Karolina Pliskova.

Pemain rangking keempat dunia  terpasa menarik diri selepas set pertama yang dimenangi Simona selepas kecederaan di bahagian paha, yang meneruskan kemenangang 14 perlawanan berturut-turut dan merangkul kejuaraan kedua sejak saingan tenis bersambung semula.

Pliskova yang diletakkansebagaipilihankedua di Paris berkata, Simona sudahpastinyaakanmenjadipilihanutamauntukmunculjuara.

“Saya rasa diaakanpilihanutamauntukmunculjuarabagisainganwanitakeranaberdasarkancorakpermainannya. Diasudahmunculjuara di gelanggangtanahliat Prague. Diaakanmunculjuara di kejohananini.

“”Jadi saya rasa dia yakin. Pasti dia akan berbahaya.

“Saya tahu cuaca tidak begitu baik di Paris, jadi saya rasa syarat seperti bermain permainan agresif terhadapnya akan menjadi sangat sukar,” kata Karolina.

Simona, yang munculjuara di Dubai sebelumsaingantenisditangguhkanselamalimabulan, menggunakankesempatanuntukmempersiapkandiridariaspekkecergasan.

“Saya rasa saya lebih dewasa. Pandemik itu membawa saya di tempat yang saya impikan,” katanya kepada WTA Insider.

“Saya lebih santai kerana saya dapat melihat bahawa perkara yang paling sukar adalah kehidupan secara umum, bukan dalam sukan.”

Tidak ada wanita yang berhasil mempertahankan gelaran Terbuka Perancis selepas Justine Henin menang tiga kali berturut-turut antara tahun 2005 dan 2007, satu trend yang akan terus berlanjutan dengan Barty menarik diri atas faktor kebimbangan jangkitan Covid-19 yang juga mendorongnya menarik diri daripada menyertai Terbuka AS. -AFP

See author's posts


Uche Agba pemain terbaik April

MESIN gol Sarawak United FC (SUFC), Uche Agba dinobatkan sebagai pemain terbaik bulanan Liga Premier 2021 bagi edisi April.

Perkara itu diumumkan Persatuan Pemain Bolasepak Profesional Malaysia (PFAM) menerusi media sosial mereka, pada Sabtu lalu.

“Tahniah diucapkan kepada Uche Agba dari pasukan Sarawak United FC kerana terpilih sebagai Pemain Terbaik Liga Premier PFAM-asiana.my edisi April 2021,” kata PFAM menerusi akaun Facebook rasmi mereka.

Anugerah anjuran PFAM dengan kerjasama All Sports Images and News Agency (Asiana.my) adalah satu pengiktirafan kepada pemain bola sepak profesional yang bermain dalam Liga Malaysia (Liga M).

Pemain import dari Nigeria itu meraih sebanyak 14,609 undi atau 55.37 peratus mendahului empat pilihan lain termasuk Jordan Mintah dari Terengganu FC II (7,992 undi).

Sementara itu, penyerang Negeri Sembilan FC, Zaquan Adha sekadar berpuas hati di tempat ketiga dengan 2,708 undi.

Tonggak Johor Darul Ta’zim (JDT) II, Fernando Rodriguez memperoleh 720 undi manakala George Attram daripada pasukan Selangor FC II di kedudukan kelima dengan 425 undi.

SUFC menerusi hantaran di facebook menzahirkan ucapan tahniah serta mengucapkan terima kasih kepada peminat yang mengundi Agba sekali gus mengangkat pemain berusia 35 tahun itu sebagai pemain terbaik bagi edisi April.

Oleh ADI SAFARMAN

See author's posts


FINAS gerak industri kreatif di Sarawak

KEWUJUDAN ‘mini FINAS’ di Sarawak mampu membangunkan industri kreatif di negeri ini.

Pelaksanaan ‘mini FINAS’ ini bermakna Perbadanan Kemajuan Filem Nasional Malaysia(FINAS) di Sarawak akan mempunyai peranan yang sama dengan ibu pejabat FINAS di Selangor.

Menurut Pengarah Finas Borneo, Mohammad Rizal Mohamed Yunus, fungsi dan peranan asas FINAS di Sarawak sebelum ini hanya untuk produksi.

“Ada fungsi tambahan untuk cawangan di sini yang disokong oleh ibu pejabat bagi melengkapkan kandungan industri kreatif FINAS di Sarawak supaya FINAS di sini bukan berperanan hanya untuk produksi.

“Antara peranan yang perlu ada bagi pembikinan ‘mini FINAS’ di Sarawak adalah memberi peranan untuk menerima permohonan dana.

“Selain itu, pembangunan kandungan dan pembangunan modal insan juga merupakan antara peranan yang FINAS Sarawak perlu ada bagi melengkapkan ciri-ciri dan syarat untuk membangunkan ‘mini FINAS’ di Sarawak.

“Setakat ini, kami sedang berada di peringkat permulaan ‘mini FINAS’ iaitu kami sudah menjalankan fungsi yang sama dengan ibu pejabat FINAS.

“Pada masa akan datang kami merancang untuk mempunyai peranan yang lebih daripada ibu pejabat FINAS itu sendiri,” katanya.

FINAS sudah banyak membantu penggiat seni di Borneo(Sarawak dan Sabah) melalui program bantuan Dana Kandungan Digital(DKD) bagi menghasilkan filem dan rancangan televisyen. FINAS sudah menerima 47 permohonan berjumlah RM2.7 juta secara keseluruhan pada 2021.

“Secara tidak langsung, melalui bantuan tersebut kami juga telah membuka peluang pekerjaan kepada anak-anak tempatan. Saya difahamkan 655 peluang pekerjaan telah ditawarkan kepada pemain industri produksi di seluruh Borneo,” katanya.

Pada 2020 pula, TVS (dahulunya TV Sarawak) iaitu saluran televisyen linear menerima dana RM2.9 juta bagi penghasilan kandungan digital untuk syarikat berkenaan.

“Oleh itu sebahagian daripada rancangan di TVS adalah daripada dana-dana kerajaan. Dana ini juga secara tidak langsung membuka 150 peluang pekerjaan,” katanya.

Sejak berlakunya pandemik Covid-19, kos untuk sebarang produksi naik kerana kekurangan kemudahan, peralatan kru produksi dan pelakon. Berikutan itu, ramai penggiat seni di Sarawak nekad berhijrah ke Semenanjung. Ini menyebabkan Sarawak kehilangan penggiat seni yang berbakat dan berpotensi untuk membangunkan industri kreatif di Sarawak.

Oleh hal demikian, katanya, FINAS memperkenalkan pelbagai bantuan melalui penyaluran dana seperti program DKD,  bantuan rebat dan memberikan diskaun untuk penggiat seni di setiap negeri bagi mengatasi masalah tersebut.

“Kami telah mengusahakan pelbagai cara untuk membantu penggiat seni di sini bagi membangunkan industri ini di Sarawak namun ia terpulang kepada individu(penggiat seni) itu sendiri sama ada ingin membantu industri negerinya sendiri ataupun tidak.

“Sepatutnya, mereka(penggiat seni) mengutamakan negerinya sendiri pada pendapat saya. Kami sudah memberi yang terbaik dalam pelbagai cara bagi membantu mereka,” katanya.

Mohammad Rizal memuji usaha syarikat produksi dari Borneo bagi mempertingkatkan aktiviti perfileman selepas banyak peluang dibuka termasuk permintaan kandungan terutamanya stesen televisyen tempatan, TVS.

“Saya tidak nafikan mereka (TVS) berebut-rebut dan bersungguh-sungguh menghasilkan karya.

“TVS sangat mementingkan aspek kebudayaan, sebagai contoh, mereka mengutamakan barisan pelakon yang berasal dari Sarawak, 80 peratus pelakon yang membintangi sesuatu filem mesti berasal dari Sarawak dan 20 peratus lagi boleh diambil dari luar Sarawak.

“Apabila ada peluang sebegini, secara tidak langsung, bakat tempatan yang ada di Sarawak ini akan mendapat peluang bekerja secara berterusan. Bukan sahaja pelakon malah peluang pekerjaan sebagai kru di belakang tabir juga terbuka untuk masyarakat tempatan di Sarawak. Usaha ini layak mendapat pujian,” katanya.

MyCAP BANGUNKAN INDUSTRI KREATIF

Beliau juga menerangkan satu lagi program di bawah FINAS iaitu Program Peningkatan Kapasiti Kreatif Malaysia (MyCAP) yang menjadi antara langkah penting bagi membangunkan industri kreatif di Malaysia khasnya dan di Sarawak amnya.

“Program MyCAP adalah program untuk menggumpul data bagi menyelaraskan kadar bayaran atau kadar gaji penggiat seni di pelbagai peringkat.

“Ini merupakan satu usaha FINAS bagi menjaga kebajikan pemain-pemain industri. Tanpa program ini FINAS dikatakan tidak mengambil berat pemain industri.

“MyCAP ini bukan sahaja diukur pada satu pihak sahaja, ia melibatkan tiga kategori iaitu individu, syarikat produksi dan persatuan. Dengan ada MyCAP ini ia sedikit sebanyak membantu mereka (anak seni).

“Sebanyak 10 persatuan telah dipilih dan diberikan peruntukan RM100, 000 bagi mereka lakukan aktiviti untuk ahli-ahli persatuan pada 2021.

“Sebab itulah perlu ada persatuan, kami akan berurusan dengan persatuan dan persatuan akan berurusan dengan ahli-ahlinya. Jadi penjagaan kebajikan penggiat seni akan lebih tersusun,” katanya.

Mohammad Rizal juga memandang tinggi keunikan budaya suku kaum serta kisah-kisah sejarah yang ada di Sarawak. Antara filem dan animasi yang telah diterbitkan berdasarkan kisah sejarah Sarawak adalah ‘Belaban Hidup’ dan ‘Pillar of Strength’.

Filem ini mengambil latar belakang kehidupan masyarakat Iban dan mengisahkan inspirasi perjuangan serta kisah kekeluargaan pejuang kemerdekaan Sarawak iaitu Rentap ketika kecil.

“Saya yakin kalau kita buat dengan betul-betul, kita boleh buat lagi baik dari yang sedia ada.

“Pada pandangan saya, filem-filem ini memerlukan satu ikon perfileman bagi menghidupkan watak serta filem itu sendiri. Ini bagi menarik minat penonton untuk menyaksikan filem itu.

“Saya yakin sekiranya ada kombinasi mantap di antara pelakon terkemuka negara dan digabungkan dengan pelakon ternama tempatan (Sarawak), filem di Sarawak mampu pergi lebih jauh,” katanya.

Mohammad Rizal menjelaskan bahawa pihak FINAS akan melakukan kunjungan hormat terhadap Premier Sarawak Datuk Patinggi Tan Sri Abang Johari Tun Openg pada 29 Ogos nanti.

“Kami akan mengusulkan satu cadangan iaitu menjadikan Sarawak sebagai salah satu lokasi penggambaran.

“Kami ingin menggalakan pihak produksi-produksi luar untuk melakukan penggambaran di Sarawak. Pihak produksi luar yang datang ke Sarawak perlu mematuhi syarat-syarat tertentu bagi melakukan penggambaran di sini.

“Sebagai contoh, mereka perlu menggunakan pekerja-pekerja tempatan dan membeli atau menyewa segala keperluan dari produk tempatan. Jadi secara tidak langsung ini mampu menjana ekonomi penduduk tempatan, sekali gus menjana ekonomi negeri Sarawak. Ini adalah usaha yang akan diusulkan kepada Premier Sarawak,” katanya.

Bagi menyokong dan meneruskan pembangunan modal insan, FINAS telah menyediakan takwim bagi penggiat seni di Sarawak dalam usaha meningkatkan pembangunan modal insan.

“Sebagai contoh, kami akan mengadakan satu bengkel ‘Videografi YouTuber’ pada 26 hingga 28 Ogos ini bertempat di Gedong, Sarawak. Sehubungan itu, pada 29 dan 30 Ogos ini kami akan mengadakan bengkel animasi di Auditorium FINAS Sarawak.

“Pada peringkat awal, kami telah menerima banyak maklum balas bahawa banyak yang berminat untuk menghadiri bengkel ini.

“Dengan ada maklum balas positif ini, bermakna banyak pemain industri kita ingin tahu dengan lebih lanjut mengenai animasi. Ini salah satu perkembangan yang sangat baik.

“Saya harap ini akan menjadi titik permulaan bagi penggiat industri di Sarawak untuk menceburi bidang animasi. Akan ada banyak lagi siri-siri kursus akan kami adakan dan kami akan berhubung dengan semua persatuan yang ada serta agensi-agensi kerajaan contohnya Majlis Seni Sarawak dan Sarawak Media Group (SMG).

“Kami sentiasa bekerjasama dengan kerajaan Sarawak dan persatuan-persatuan yang ada bagi membangunkan industri kreatif di sini. Kalau FINAS sahaja memang tidak mampu untuk menghidup dan membangunkan industri kreatif di Sarawak. Kami  memerlukan kerjasama semua pihak yang bertanggungjawab untuk sama-sama membangunkan industri kreatif di Sarawak,” katanya.

Oleh SHAHRUL QAIZAT

See author's posts


Murray,Wawrinka berentap awal

ANDY Murray terpaksa menderita sakit pinggul tiga tahaun lalu tatkala berdepan dengan pemain dari Switzerland, Stan Wawrinka di Roland Garros.

Namum pada kejohanan sama,Terbuka Perancis kali ini, kedua-duanya akan bertemu lebih awal di pusingan pertama.

Murray dan juara Terbuka Perancis 2015 itu bersaing sengit  pada 2017 dalam aksi lima set penuh mendebarkan sebelum menyaksikan pemain veteran Switzerland itu bangkit daripada kekalahan dua set.

Murray, 33, terpaksa membayar dengan harga mahal apabila bekas pemain nombor satu dunia dari Britain itu merana selepas dibelengu masalah kecederaan pinggul berpanjangan yang hampir menamatkan kariernya.

Murray dan Wawrinka, masing-masing merupakan bekas juara kejuaraan utama sebanyak tiga kali.

Murray yang menduduki ranking ke-111 dunia pada ketika ini memerlukan tiket wild card untuk beraksi pada Terbuka Perancis di Paris tahun ini bagaimanapun masih boleh berbangga dengan rekod pertemuan 12-8 dengan Wawrinka.

Kedua-dua pemain ini berlatih bersama-sama di gelanggang Philippe Chatrier minggu ini.

“Ia perjalanan yang agak panjang perlu saya tempuhi untuk kembali ke gelanggang Philipe Chatrier.

“Tiga tahun setengah sejak saya beraksi dalam perlawanan penuh kejam sebanyak lima set bertemu Wawrinka di separuh akhir yang menyebabkan saya menderita kecederaan pinggul,” kata Murray dalam laman Instagramnya.

Pemain nombor satu dunia, Novak Djokovic akan berdepan dengan wakil Sweden, Mikael Ymer di aksi pembukaan tatkala dia dalam misi memburu kejuaraan Roland Garros buat kali kedua selepas kejayaan sulung pada 2016.

Penyandang juara, Rafael Nadal diletakkan sebagai pilihan kedua , juga memburu kejuaraan Terbuka Perancis kali ke-13, akan memulakan kempen menentang pemain Belarus, Egor Gerasimov.-AFP

See author's posts


DUN: Belanjawan 2023 tumpuan pembangunan wilayah

KUCHING: Belanjawan Sarawak 2023 akan mengutamakan usaha mempercepatkan pembangunan, memastikan pertumbuhan wilayah yang lebih seimbang serta menangani keperluan sosioekonomi dan cabaran yang dihadapi rakyat.

Premier Sarawak, Datuk Patinggi Tan Sri Abang Johari Tun Openg berkata, pelaburan besar kerajaan negeri dalam pembangunan infrastruktur juga akan memastikan rakyat mempunyai akses lebih besar kepada peluang pekerjaan dan perniagaan untuk meningkatkan taraf hidup mereka.

“Justeru pada 2023, pelaksanaan pelbagai projek berjiwa rakyat akan dipergiatkan termasuk Program Transformasi Luar Bandar dengan peruntukan RM420 juta;  Projek Rakyat dengan peruntukan RM500 juta dan Projek Khas, secara rasmi dikenali sebagai Projek Luar Bandar Kecil dengan peruntukan RM237 juta,” katanya ketika membentang usul Belanjawan Sarawak 2023 di sidang Dewan Undangan Negeri (DUN), hari ini.

Abang Johari berkata, dalam usaha memastikan rakyat tinggal di rumah yang baik dan berkualiti, kerajaan negeri komited untuk membina lebih banyak rumah mampu milik.

“Bagi tujuan ini, RM316 juta telah diperuntukkan di bawah Rancangan Malaysia Ke-12, yang mana kira-kira RM52 juta akan disediakan pada 2023 untuk pelaksanaan 21 projek rumah mampu milik di Kuching, Serian, Betong, Sibu, Mukah dan Miri oleh Perbadanan Kemajuan Perumahan,” katanya.

Kerajaan negeri juga katanya, memberi tumpuan kepada program pembaharuan bandar yang mampan di mana rumah mampu milik akan disediakan, dilengkapi infrastruktur asas, utiliti, tempat ibadat dan bersepadu dengan jenis pembangunan lain seperti kemudahan komersial dan rekreasi.

Pelbagai projek pembaharuan bandar yang sedang dilaksanakan, antaranya ialah Pembangunan Semula Darul Hana; Projek Perumahan Sungai Bedaun; Pembangunan Semula Kampung Tabuan Melayu; Pembangunan Semula Kampung Datu Sibu.

Pembangunan Perumahan Mampu Milik Kemuyang, Sibu;  Pembangunan Semula Kampung Baru Kapit; Pembangunan Jepak Jaya,  Pembangunan Semula Semariang Pinggir;  Pembangunan Semula Kampung Wireless Miri; Bandar Baru Nangka Sibu;  dan Pembangunan Padang Kerbau/Lopeng Miri.

“Semua projek ini sedang berjalan dan pada pelbagai peringkat pelaksanaan.

“Pada 2023, sejumlah RM42.5 juta akan disediakan untuk mempergiatkan pelaksanaan projek-projek pembaharuan bandar ini,” katanya.

Oleh NUR AIN OTSMAN

See author's posts


Enjin pesawat Lion Air terbakar sejurus berlepas

JAKARTA: Pesawat Lion Air JT330 terpaksa berpatah balik ke Lapangan Terbang Antarabangsa Soekarno-Hatta sejurus berlepas akibat kebakaran yang berlaku di bahagian enjin.

Pesawat menuju ke Palembang di wilayah Sumatera Selatan itu membawa 169 penumpang dan enam anak kapal berlepas pada 5.14 petang waktu tempatan pada Rabu, terpaksa berpatah balik 32 minit kemudian dan berjaya mendarat dengan selamat.

“Pada ketinggian 3,000 kaki, juruterbang mendapati operasi satu daripada komponen kapal terbang tidak berfungsi,” menurut kenyataan syarikat penerbangan tambang murah Indonesia itu.

Pegawai komunikasinya Danang Mandala Prihantoro berkata, siasatan sedang dijalankan.

Sementara itu, jurucakap Polis Metropolitan Jakarta Endra Zulpan berkata pesawat itu mengalami masalah pada enjin di bahagian kiri pesawat, lapor portal berita tempatan, liputan6.com.

Penumpang telah dipindahkan ke pesawat lain dan berlepas semula pada 7.40 malam waktu tempatan, katanya. – Bernama

See author's posts


Pemandu, kelindan nyaris maut

SIMANGGANG: Pemandu dan kelindan nyaris maut apabila lori muatan baja ayam yang dinaiki terbabas di Bukit Begunan, Jalan Sri Aman-Serian, malam kelmarin.

Komander Operasi Balai Bomba dan Penyelamat (BBP) Sri Aman, PPgB William Baheng berkata, mangsa yang dikenali, Aling Jimbai, 52, tersepit di bahagian pemandu berjaya dikeluarkan orang awam yang berada di lokasi.

Manakala kelindan, Matheus Aling, 22, berjaya keluar dari lori tersebut semasa kejadian berlaku.

“Pihak kami menerima panggilan berhubung kejadian itu sekitar 8.49 malam sebelum mengerakkan pasukan BBP Sri Aman yang diketuai oleh PBK II, Chimiam Duyu ke lokasi.

“Setibanya pasukan bomba di lokasi, kemalangan melibatkan sebuah lori penghantaran yang membawa muatan baja ayam, dipercayai hilang kawalan dan terbabas di sebelah kanan bahu jalan semasa menuruni Bukit Begunan,” katanya.

William berkata, anggota bomba telah bertindak memindahkan mangsa di tempat yang selamat dan membuat penstabilan dan pemeriksaan awal terhadap mangsa yang mana mangsa mengalami keadaan trauma dan sedar ketika diberi rawatan awal.

Tambahnya, kedua-dua mangsa dihantar ke Hospital Sri Aman dengan menggunakan jentera Unit Bantuan Perkhidmatan Kecemasan (EMRS) untuk tindakan selanjutnya.

Oleh Adi Safarman

See author's posts


UK kini paling teruk terjejas atasi Itali

LONDON: Britain kini mengatasi Itali sebagai negara paling teruk terjejas di Eropah, akibat wabak Covid-19, lapor agensi berita Xinhua.

Setiausaha Luar Negeri Dominic Raab berkata pada taklimat media di Downing Street, Selasa seramai 693 pesakit maut menjadikan jumlah keseluruhan 29,427.

Terdahulu, data dikeluarkan Pejabat Statistik Kebangsaan (ONS) menunjukkan jumlah korban melebihi 32,000 orang menjadikan Britain negara paling teruk diancam diikuti Itali.

Angka korban di Itali berjumlah 29,315.

Raab berkata, keadaan itu satu ‘tragedi besar’ tetapi sukar untuk membandingkan antara negara sebelum wabak berakhir.

“Saya tidak fikir kita akan peroleh keputusan tepat sehingga wabak itu berakhir, terutamanya sehingga kita dapat data antarabangsa yang komprehensif mengenai semua punca kematian,” katanya.

Beliau berkata, fasa seterusnya pasti ‘tidak mudah’ ketika rakyat Britain mula untuk menyesuaikan diri dengan kehidupan ‘normal baharu’.

Sementara itu, Setiausaha Kesihatan Matt Hancock berkata, aplikasi mengesan wabak telah mula menjalani ujian pada Selasa di Isle of Wight. Kerajaan berharap dapat melancarkan aplikasi itu di seluruh negeri pada ‘pertengahan bulan ini’.

Pada Khamis pula, Perdana Menteri Boris Johnson berkata, negara itu telah ‘melepasi waktu puncak’ wabak dan pelan ‘komprehensif’ akan diumumkan akhir minggu ini mengenai ‘bagaimana untuk terus memerangi penyakit itu’ sambil membuka semula ekonomi. – Bernama

See author's posts


Bayern Munich julang Liga Juara-Juara kali ke-6

KELAB gergasi dari Jerman, BAYERN Munich memenangi Liga Juara-Juara selepas menewaskan Paris Saint-Germain 1-0 awal pagi semalam sekali gus gelaran keenam buat mereka.

Tandukan Kingsley Coman pada minit ke-59 memastikan kejayaan Bayern di Estadio da Luz, Lisbon dan mengecewakan bekas kelabnya ketika zaman kanak-kanak, PSG yang mara ke final kali pertama dalam kejohanan paling berprestij di Eropah itu.

Kemenangan itu juga bermakna Bayern melengkapkan gelaran treble kedua – Bundesliga, Piala Jerman dan Liga Juara-Juara selepas kali pertama melakukannya pada 2013.

See author's posts


Air mata banduan iringi takbir raya

MARANG: Walau tabah dan kental jiwa seseorang banduan, air mata mereka tetap tumpah tatkala mendengar takbir Hari Raya Aidilfitri, saban tahun.

Pengalaman itu dikongsi Penguasa Penjara Marang, Ahmad Nazri Mohamad kepada Bernama baru-baru ini, setelah berkhidmat selama 32 tahun dan 16 kali menyambut Syawal bersama banduan.

Katanya, hari raya pertama adalah episod paling sayu terutama kepada banduan baharu kerana mereka tidak pernah terkurung dan terpisah dengan keluarga, namun banduan lama juga adakala berada dalam situasi sama kerana takbir hari raya membangkit ‘aura’ berbeza.

“Kebiasaan kita melihat mereka bergurau, beriadah dan sebagainya tetapi pada hari raya, terutama pada pagi raya apabila mendengar takbir raya berkumandang, kita akan dapat lihat wajah yang sayu. Masing-masing akan teringat pada keluarga, isteri dan anak-anak.

“Kerinduan itu tidak boleh dinafi walaupun disembunyikan. Sebagai pegawai penjara kita bertanggungjawab untuk menceriakan mereka supaya ia tidak memberi kesan kepada keselamatan,” katanya.

Menurut Ahmad Nazri,  dalam tempoh perkhidmatan selama 32 tahun tersebut, beliau telah menyambut hari raya di dua buah penjara berasingan iaitu di Penjara Marang dan Penjara Simpang Renggam, Johor.

Kebiasaannya pada hari raya pertama, banduan beragama Islam akan dibawa ke surau untuk bertakbir dan solat sunat hari raya sebelum menjamah sarapan serta  kembali ke tempat  tahanan masing-masing.

Tidak seperti tahun sebelum ini, banduan kini tidak dibenarkan menerima kunjungan kaum keluarga ekoran langkah pencegahan COVID-19 dan pelaksanaan Perintah Kawalan Pergerakan Bersyarat  (PKPB).

“Biasanya  pada  pagi raya itu mereka (banduan) akan datang berkongsi cerita. Ketika itulah kita (pegawai) akan memainkan peranan dan memberi nasihat bahawa bukan semua orang dapat merasa gembira dan ada masa kita akan alami masa sukar,” katanya.

Sementara itu, salah seorang banduan, Azizul, 25, berkata tahun ini memberi pengalaman ketiga kepadanya  dalam menyambut  Aidilfitri di penjara,  namun takbir raya tetap membuat hatinya pilu dan teringat kenangan bersama keluarga.

Azizul berkata walau bagaimana sedih sekalipun, dia tetap perlu menerima hakikat bahawa ia adalah realiti yang harus dihadapi kerana hukuman yang perlu dijalaninya masih panjang iaitu selama 56 tahun dan 23 sebatan ekoran merogol teman wanitanya yang berstatus juvana.

“Setiap kali mendengar takbir raya, air mata mesti mengalir. Teringat pada arwah ayah…padahal masa di luar (sebelum masuk penjara), ia bagai suatu perkara biasa. Saya betul-betul sedih.

“Di sini saya banyak  mengaji al-Quran dan belajar agama. Saya rasa itu sahaja yang dapat meredakan perasaan kesal. Saya betul-betul insaf…tak mahu lakukan kesalahan ini lagi,”  katanya dalam nada sebak dan sempat menyatakan mahu belajar membuat songket di penjara.

Azizul yang mempunyai fizikal dan raut  wajah kacak itu berkata setiap kali ibunya berkunjung ke penjara, dia akan diingatkan untuk solat dan berkelakuan baik serta reda  dengan apa yang telah berlaku.

Kata-kata itu menjadi pegangan hidupnya kini dan dia turut menasihati  orang lain supaya menjauhi pergaulan bebas kerana ia mampu menjadi punca melakukan kesilapan sepertimana  dirinya. – BERNAMA

See author's posts


Tukun tiruan Sarawak terpanjang di dunia

MUARA TEBAS: Bebola tukun tiruan yang ditanam di perairan Sarawak berjaya mengembalikan pantai negeri ini menjadi lokasi pendaratan penyu belimbing selepas tujuh tahun menghilang.

Ketua Menteri, Datuk Patinggi Abang Johari Tun Openg berkata pendaratan haiwan terancam itu kembali ke Taman Negara Samilajau, Bintulu membuktikan kejayaan inisiatif projek tukun tiruan kerajaan.

“Perairan (Taman Negara Samilajau, Bintulu) itu juga telah berjaya membiakkan semula terumbu karang semulajadi tumbuh dari 10 hingga 12 cm dalam masa dua tahun.

“Kalau tiga tahun ia membesar sehingga 20 hingga 40 cm. Ini sudah tentu membantu kita memperbaiki ekosistem di perairan negeri ini,” katanya.

Abang Johari berkata demikian pada sidang media selepas menyaksikan penanaman bebola tukun tiruan, satu projek oleh Perbadanan Perhutanan Sarawak (SFC) di Jeti Kompleks Maritim Tun Abang Salahuddin (KOMTAS), Agensi Penguatkuasaan Maritim Malaysia (APMM), Muara Tebas, di sini semalam.

Menurut Abang Johari, Sarawak kini memegang rekod mempunyai tukun tiruan terpanjang di dunia yang dibangunkan melalui ‘Projek Rakyat’ melalui dana RM70 juta untuk menanam 17,200 unit bebola tukun tiruan di perairan pantai Sarawak dari Tanjung Datu di Bahagian Kuching hingga ke Lawas dari tahun 2019 hingga 2021.

“Perairan pantai Sarawak sepanjang lebih 1000 kilometer dengan keluasan 18.6 juta hektar mempunyai kepelbagaian hidupan marin yang tinggi.

“Kita ada ekosistem terumbu karang, hutan bakau, dataran lumpur, hamparan rumput laut dan pantai berpasir yang luas.

“Ekosistem ini adalah habitat penting bagi haiwan terlindung di bawah Ordinan Perlindungan Hidupan Liar 1998 seperti penyu, lumba-lumba, paus, dugong, beluku dan banyak lagi,” ujarnya.

Terdahulu Abang Johari menyaksikan sendiri penanaman sebanyak 1,200 bebola tukun tiruan ditanam di sepanjang Perairan Muara Tebas ke Sebuyau, semalam.

Beliau mengakui penanaman itu akan memberi faedah secara langsung kepada nelayan di kawasan terbabit kerana tukun tiruan itu bukan sahaja mewujudkan habitat untuk ikan malah dapat melindungi habitat pembiakan hidupan laut daripada ancaman aktiviti dan amalan perikanan yang memudaratkan ekosistem persisiran laut seperti aktiviti pukat tunda haram.

“Disebabkan itu, jumlah tangkapan ikan akan bertambah, hasil pendapatan penduduk tempatan juga akan semakin bertambah, maka, ini akan meningkatkan taraf hidup rakyat,” katanya lagi.

Malah kata Abang Johari usaha memulihara ekosistem dan hidupan liar di perairan Sarawak juga bertujuan membolehkan laut di negeri ini diwujudkan kawasan selaman aktiviti skuba dan sukan memancing untuk tarikan eko-pelancongan.

“Hari ini kita tanam di Muara Tebas ke Sebuyau selepas ini kita akan tanam di Daro,” jelasnya dan yakin akan lebih banyak hidupan liar dalam laut akan membiak atas inisiatif berkenaan.

Hadir sama Menteri Pelancongan, Kesenian dan Kebudayaan, Datuk Abdul Karim Rahman Hamzah.

Oleh Diyana Samsuddin

See author's posts


Mohon pertimbangkan pembekuan pekerja asing

KUCHING: Kementerian Sumber Manusia Malaysia berpendapat bahawa tidak ada pengambilan pekerja asing baharu ke semua sektor di Malaysia sehingga akhir tahun ini menjadi perhatian utama industri minyak sawit di Sarawak berikutan kekurangan tenaga kerja.

“Langkah menyeluruh untuk membekukan pengambilan pekerja asing adalah tamparan hebat terhadap kekurangan tenaga kerja yang sudah kritikal dalam industri minyak sawit di Sarawak,” kata jurucakap Persatuan Pemilik Ladang Kelapa Sawit Sarawak (SOPPOA) mengenai pengumuman tersebut.

“Walaupun kami menghargai pendirian kementerian bahawa pembekuan akan memberi peluang kepada penduduk tempatan bekerja. Perlu dicatat bahawa walaupun terdapat banyak inisiatif untuk mengambil pekerja tempatan dalam industri kelapa sawit termasuk iklan pekerjaan dan lain-lain, namun perkara ini masih gagal di Sarawak.

“Oleh itu, SOPPOA berharap agar kementerian mempertimbangkan nasib industri kelapa sawit di Sarawak dan membenarkan syarikat di sini berusaha melatih penduduk tempatan tetapi masih tidak dapat mengisi kekosongan yang dibenarkan untuk melatih pekerja asing dengan segera bagi mengisi kekurangan sebanyak  20 hingga 35 peratus pekerja.”

Dalam keadaan semasa Covid-19, industri kelapa sawit di Sarawak sentiasa bersedia untuk mengikuti peraturan dan prosedur operasi standard (SOP) Kementerian Kesihatan,  termasuk ujian kuarantin, Covid-19 untuk pengambilan pekerja asing untuk mengatasi kekurangan pekerja dalam industri di Sarawak sekarang. “

Menurut jurucakap SOPPOA, kekurangan pekerja tempatan di Sarawak adalah faktor utama kekurangan pekerja dalam industri kelapa sawit di sini.

Munculnya industri baharu termasuk pembuatan, minyak dan gas, kayu dan pembinaan, penduduk tempatan cenderung menjauhi pekerjaan 3-d di industri minyak sawit seperti juga dilihat di Semenanjung Malaysia dan Sabah yang mana sebahagian besar pekerjaan dalam industri sawit adalah pekerja asing.

Lebih-lebih lagi, industri kelapa sawit di Sarawak juga harus bersaing dengan syarikat lain yang lebih mantap di sektor lain di Semenanjung Malaysia dan Sabah untuk pekerja asing yang seterusnya meningkatkan kos pengambilan pekerja asing di Sarawak.

Semasa Perintah Kawalan Pergerakan (PKP) sejak Mac 2020 sehingga hari ini, pembekuan pengambilan pekerja asing telah memberi kesan buruk kepada industri kelapa sawit di sini berikutan kontrak ditamatkan.

Juga diperhatikan bahawa industri kelapa sawit di Sarawak merupakan penyumbang pendapatan tertinggi kedua bagi kerajaan negeri dan juga kerajaan pusat melalui cukai dan salah satu majikan teratas di negeri ini kerana memberikan pekerjaan kepada profesional dalam bidang perakaunan, undang-undang, biologi , kejuruteraan dan kimia antara lain.

“Kami merayu kepada Kementerian Sumber Manusia untuk mempertimbangkan secara serius keadaan di Sarawak mengenai pembekuan pengambilan pekerja asing dan membiarkan industri kelapa sawit di Sarawak terus mengambil pekerja asing sepanjang tahun ini memandangkan seriusnya kekurangan yang dihadapi oleh industri di sini.”

See author's posts


Mayat bayi perempuan dibuang tepi jalan

KUALA LUMPUR: Mayat seorang bayi perempuan cukup sifat ditemukan  di dalam  beg kertas yang ditinggalkan di tepi jalan raya di Seksyen 6 Wangsa Maju di sini, pada Ahad lalu.

Bayi malang yang
masih bertali pusat itu ditemukan  orang awam
sekitar jam 10 pagi dalam keadaan dibalut dengan kain berwarna coklat.

Ketua Polis Daerah Wangsa
Maju Supt Rajab Ahad Ismail berkata, berdasarkan maklumat saksi awam,
seorang lelaki dan wanita dilihat meletakkan beg berkenaan di tepi jalan itu.

“Sebelum penemuan itu, sekitar jam 9.30
pagi, saksi yang melihat kejadian tersebut  berkata kedua-dua individu
berkenaan  menaiki motosikal jenis Yamaha 135LC
berwarna hitam dan pembonceng (wanita) itu meletakkan beg kertas sebelum mereka
bergegas meninggalkan lokasi kejadian.

“Bagaimanapun, saksi tidak dapat
mengecam muka dan bangsa kedua-dua suspek itu,” katanya dalam satu
kenyataan di sini semalam.

Rajab berkata, mayat
bayi telah dibawa ke Unit Forensik HKL untuk siasatan lanjut dan kes disiasat
mengikut Seksyen  318 Kanun Keseksaan kerana
menyembunyikan kelahiran dengan membuang mayat.

“Orang ramai yang mempunyai sebarang
maklumat berhubung kes ini boleh menyalurkannya kepada ASP G. Stephen
(Pegawai Penyiasat) di talian 016-376 7390 atau Pusat Kawalan Polis Kuala
Lumpur di talian 03-21460522 samb. 584/585 atau mana-mana balai polis
berdekatan,” katanya. – BERNAMA

See author's posts


Remaja bunuh diri tertekan dibuang kerja

KABONG: ‘Operasi Gempur Jenayah’ oleh Ibu Pejabat Polis Daerah (IPD) Saratok dengan kerjasama agensi lain sedang giat dilakukan dengan secara berterusan di daerah ini.

Semalam, sekitar 3.38 pagi, tiga suspek lelaki dicekup polis atas kesalahan terlibat aktiviti penyalahgunaan dadah.

Ketua Polis Daerah Saratok, DSP Mordani Tanin mengesahkan perkara berkenaan dan menjelaskan semua suspek lelaki berkenaan ditahan dibawah Seksyen 15(1)(a) Akta Dadah Berbahaya 1952.

“Semalam, sekitar 3.38 pagi tangkapan telah dilakukan oleh anggota IPD Saratok yang melakukan operasi bersama Agensi Anti Dadah Kebangsaan (AADK) Betong dan Jabatan Agama Islam Sarawak (JAIS) Betong di Kabong.

“Mereka yang ditangkap berumur antara 27 hingga 33 tahun.

“Ujian saringan air kencing yang dilakukan mendapati semua suspek positif dadah jenis amphetamine/ methamphetamine,” ujar beliau.

Ketiga-tiga suspek terbabit menurut Mordani, kini ditahan di lokap polis untuk permohonan reman lanjut.

Pihaknya juga akan terus giat menjalankan operasi penguatkuasaan bagi membanteras aktiviti penyalahgunaan dan penagihan dadah khususnya di samping berkerjasama dengan jabatan dan rakan strategik yang lain.

“Sebarang maklumat berkaitan aktiviti penyalahgunaan dan penagihan dadah boleh disalurkan terus kepada pihak AADK atau IPD Saratok untuk membendung masalah penyalahgunaan dadah,” tegasnya.

See author's posts


Muhyiddin, Abang Jo bincang pembentukan Kerajaan Persekutuan

PENGERUSI Perikatan Nasional (PN), Tan Sri Muhyiddin Yassin hari ini menerima kunjungan Pengerusi Gabungan Parti Sarawak (GPS), Tan Sri Abang Johari Tun Openg, bagi membincangkan pembentukan Kerajaan Persekutuan.

Bekas Perdana Menteriu yang juga Presiden Parti Pribumi Bersatu Malaysia (BERSATU) itu melalui hantaran di Facebook, memuat naik gambar pertemuan mereka yang turut disertai Presiden PAS, Tan Sri Abdul Hadi Awang dan seorang lagi individu tidak dikenali, dipercayai Ahli Dewan Undangan Negeri (ADUN) Satok, Datuk Ibrahim Baki.

Bagaimanapun, lokasi pertemuan berkenaan tidak dinyatakan, namun dipercayai ia diadakan di kediaman Muhyiddin di Damansara, ibu negara.

“Pagi ini saya menerima kunjungan YAB Datuk Patinggi Tan Sri  Abang Haji Abdul Rahman Zohari Tun Abang Haji Openg, Premier Sarawak dan YB Tan Sri Tuan Guru Haji Abdul Hadi Awang, Presiden PAS.

“Untuk membincangkan pembentukan Kerajaan Persekutruan. Rundingan juga sedang dibuat dengan parti-parti lain yang sehaluan dan Ahli Parlimen Bebas. Insya-Allah, Kerajaan Persekutuan akan dapat dibentuk dalam masa terdekat,” tulisnya.

PRU15 semalam menjadi saingan paling sengit pernah dihadapi negara, berakhir dengan situasi tergantung apabila tiada parti mendapat majoriti mudah untuk membentuk Kerajaan Persekutuan baharu.

Pakatan Harapan (PH) memenangi 82 kerusi dan PN dengan 73 kerusi, setakat 4.30 pagi tadi, apabila Suruhanjaya Pilihan Raya (SPR) mengisytiharkan keputusan bagi 219 daripada 222 kerusi di Dewan Rakyat.

Barisan Nasional (BN) pula mengalami kekalahan paling buruk dalam sejarah politiknya apabila hanya menang 30 daripada 178 kerusi yang ditandingi.

GPS menang 22 kerusi, berbanding 18 kerusi disandangnya pada Parlimen lalu; Gabungan Rakyat Sabah (GRS) dengan enam kerusi; Warisan (3); Bebas (2) dan Parti Bangsa Malaysia (PBM) meraih satu kerusi. Gerakan Tanah Air (GTA) gagal memenangi sebarang kerusi.

Pengerusi SPR, Tan Sri Abdul Ghani Salleh dalam sidang media pada jam 5 pagi, berkata tiada pihak yang memperoleh majoriti 50 peratus daripada 219 kerusi yang diisytiharkan.

Pilihan raya bagi kerusi Parlimen Padang Serai di Kedah ditangguhkan kepada 7 Disember selepas calon PH, yang juga penyandang kerusi, M Karupaiya meninggal dunia pada 16 November.

Pengundian di 11 pusat pengundian di kawasan Parlimen Baram di Sarawak digantung berikutan cuaca buruk menyebabkan petugasnya tidak dapat ke pusat berkenaan, manakala SPR tidak dapat mengumumkan keputusan kerusi Parlimen Kota Marudu, juga disebabkan cuaca.

Situasi ini menepati ramalan penganalisis politik bahawa tiada parti memperoleh majoriti mudah selain menjangkakan kerajaan yang akan dibentuk adalah kerajaan campuran.

Bagi pilihan raya umum kali ini, penguatkuasaan Akta Perlembagaan (Pindaan) (No 3) 2022 mengenai peruntukan Larangan Ahli Parlimen Bertukar Parti berkuat kuasa 5 Oktober lalu, menghalang Ahli Parlimen yang menang untuk bertukar parti bagi memperoleh majoriti.

Menerusi pindaan Perlembagaan berkenaan, seorang ahli Dewan Rakyat akan hilang kerusi dimenanginya jika bertukar parti, namun tidak melarang mana-mana gabungan daripada bekerjasama dengan gabungan atau parti lain untuk membentuk kerajaan campuran.

See author's posts


PBBS tunggu keputusan badan induk

FAIZAL BUJANG

PERSATUAN Persatuan Bola Sepak Bahagian Sibu (PBBS) perlu menunggu keputusan daripada badan induk – Persatuan Bola Sepak Sarawak (FAS) sebelum dapat memutuskan status pelaksanaan program sepanjang tahun mereka.

Setiausaha Kehormat PBBS, ASP Kushairy Bujang memberitahu, pihaknya belum dapat memberi gambaran berhubung perkara itu.

Oleh yang demikian katanya, ia bergantungkepada keputusan dibuat oleh badan induk (FAS) terlebih dahulu.

“Kita belum dapat memberi penjelasan terperinci berhubung perkara itu. Tunggu pengumuman yang akan dibuat oleh pihak pengurusan FAS dalam tempoh terdekat nanti,” ujar Kushairy.

Beliau berkata demikian ketika diminta mengulas berhubung status penganjuran Liga Sibu 2020 serta pelbagai program lain sepanjang tahun pihaknya.

Menurutnya, PBBS tiada masalah mengikuti arahan badan induk sama ada kesemua program sepanjang tahun ini perlu ditangguh mahupun dibatal ekoran kebimbangan penularan virus Covid-19 yang melanda negara dan dunia ketika ini.

“Apa yang penting bagi kita sama-sama berusaha memutuskan rantaian penularan virus maut berkenaan.

“Di samping tidak mahu mereka yang terlibat dengan kejohanan atau program yang dilaksanakan kelak terdedah kepada masalah terbabit,” tambah beliau.

Sambil berharap musibah berkenaan akan pulih sepenuhnya sekali gus membolehkan semua program dijalankan seperti sedia kala.

See author's posts


3 tokoh wanita bantu calon Parlimen Mukah

DALAT: Kehadiran tiga tokoh wanita memperkuatkan jentera kempen bagi calon Gabungan Parti Sarawak (GPS) bagi kerusi Parlimen Mukah, Dato Hanifah Hajar Taib dalam usahanya mempertahan kerusi itu untuk penggal kedua.

Mereka ialah Menteri Pembangunan Wanita, Kanak-Kanak dan Kesejahteraan Komuniti yang juga Ahli Dewan Undangan Negeri (ADUN), Dato Sri Fatimah Abdullah,  Datin Patinggi Datuk Amar Jamilah Anu dan Dato Sri Rohani Abdul Karim.

Mereka hadir bersama Hanifah dalam program Pemimpin Bersama Rakyat di Dewan Kampung Sg Ud Dalat dekat sini. Ia membabitkan ranting Parti Pesaka Bumiputera Bersatu (PBB) Kampung Sg Ud Proper, Sg Ud Hilir dan Tengah Hilir Darat).

Kerusi Parlimen Mukah pula menyaksikan pertembungan ulangan seperti PRU-14 apabila Hanifah (GPS-PBB) dicabar sekali lagi oleh calon Parti Keadilan Rakyat (PKR) mewakili gabungan PH, Abdul Jalil Bujang, yang pernah ditewaskannya pada 2018.

Kerusi Parlimen Mukah menyaksikan pertembungan ulangan seperti PRU-14 apabila Hanifah (GPS-PBB) dicabar sekali lagi oleh calon Parti Keadilan Rakyat (PKR) mewakili gabungan PH, Abdul Jalil Bujang, yang pernah ditewaskannya pada 2018.

Oleh Henry B Siyu

See author's posts


Berita gembira kepada pendidik sempena Hari Guru – Fadhlina

MELAKA: Menteri Pendidikan Fadhlina Sidek membayangkan beberapa berita gembira akan diumumkannya sempena Majlis Pelancaran Sambutan Hari Guru Peringkat Kebangsaan Tahun 2023 yang akan berlangsung di Pusat Dagangan Antarabangsa Melaka (MITC) di Ayer Keroh esok.

Beliau berkata pengumuman itu dijangka memberi semangat serta impak terhadap keseluruhan ekosistem pendidikan negara.

“Tunggu esok, insya-Allah ada beberapa perkara yang saya fikir (akan diumumkan esok) untuk kita bagi semangat kepada guru-guru kita dan keseluruhan kepada ekosistem pendidikan dan negara,” katanya.

Beliau berkata demikian ketika ditemui pemberita pada Majlis Penyampaian Anugerah Guru Inspirasi McDonald’s 2023 di MITC Ayer Keroh yang turut dihadiri Pengarah Urusan dan Rakan Operasi Tempatan McDonald’s Malaysia Datuk Azmir Jaafar.

Katanya, penghormatan sewajarnya harus diberikan kepada golongan pendidik jika mahu melihat Malaysia membangun sebagai sebuah negara bangsa yang kuat.

“Refleksi guru bangsa ini akan memberikan refleksi kepada kekuatan dan jati diri yang kuat kepada rakyatnya.

“Biar orang (luar) melihat rakyat Malaysia, orang (luar akan) ingat guru-guru bangsa inilah yang telah mendidik rakyat Malaysia sehingga menjadi rakyat yang kuat jati diri … maknanya kekuatan bangsa itu lahir daripada kekuatan guru-gurunya,” katanya. – Bernama

See author's posts


Muhyiddin terima kunjungan hormat Panglima Tentera Darat

KUALA LUMPUR: Perdana Menteri Tan Sri Muhyiddin Yassin semalam menerima kunjungan hormat Panglima Tentera Darat (PTD) Jeneral Datuk Zamrose Mohd Zain di pejabatnya di bangunan Parlimen di sini.

Kunjungan itu merupakan kunjungan rasmi pertama oleh Zamrose selepas dilantik sebagai PTD menggantikan Jen Tan Sri Ahmad Hasbullah Mohd Nawawi berkuat kuasa 11 Jun lepas.

“Saya yakin dengan pengalaman yang ada, Jeneral Datuk Zamrose selaku PTD berupaya memacu cabang Angkatan Tentera Malaysia (ATM) itu ke tahap lebih gemilang di persada negara dan antarabangsa.

“Semoga pelantikan ini akan membantu memperkukuhkan lagi kesiapsiagaan pertahanan negara dalam mendepani isu keselamatan yang semakin kompleks,” kata Muhyiddin menerusi hantaran di Facebook beliausemalam.

Menerusi perkongsian itu, Muhyiddin berkata, beliau turut menerima kunjungan hormat Timbalan Ketua Polis Negara Datuk Mazlan Mansor yang dijadual menamatkan perkhidmatan pada 14 Ogos ini.

“Bagi pihak kerajaan, saya merakamkan setinggi-tinggi penghargaan dan terima kasih kepada Datuk Mazlan Mansor atas jasa dan khidmat bakti yang diberikan sepanjang memimpin pasukan,” katanya.

Mazlan mula menyertai pasukan Polis Diraja Malaysia (PDRM) pada 1979 dengan pangkat inspektor dan melalui pelbagai pengalaman dalam kerjaya sebelum dilantik sebagai timbalan ketua Polis Negara ke-25 pada Mei 2019.– Bernama

See author's posts


KAPAL TERBALIK seorang maut, 12 hilang

WASHINGTON: Seorang maut dan 12 lagi hilang setelah kapal pengangkut komersial terbalik di Teluk Mexico tidak jauh dari pantai Louisiana, kata Pengawal Pantai Amerika Syarikat (AS) pada Rabu lalu.

Kapal Pengawal Pantai dan sekumpulan kapal sukarelawan dikerahkan untuk mencari mangsa yang selamat setelah Seacor Power terbalik pada Selasa dalam ribut kuat yang tidak dijangka berdekatan Port Fourchon, kira-kira 160 kilometer di selatan New Orleans.

Kapten Pengawal Pantai, Will Watson mengatakan bahawa pihaknya menerima panggilan kecemasaan dari kapal sebelum 4.30 petang, Selasa lalu.

“Kami telah menyelamatkan enam yang terselamat daripada 19 kru,” kata Watson pada sidang media.

Pada mulanya, Pengawal Pantai mengatakan kapal itu mempunyai kru 18 orang.

“Mayat individu ketujuh ditemui dan ditarik dari laut.Usaha mencari diteruskan untuk mencari baki 12 yang lain.

“Kami mencari di kawasan berdekatan dengan sumber yang ada untuk membantu misi penyelamatan,” ujar Watson.

Seacor Power adalah kapal pengangkut komersial seluas 129 kaki (39.3 meter), kata pengawal pantai.

Kapal pengangkut adalah tongkang dengan geladak rata besar dengan kaki gergasi melekat dan digunakan dalam operasi minyak dan gas luar pesisir.

Semasa dalam perjalanan, kapal pengangkut membawa kaki mereka di udara, dan setelah sampai ke tempat tujuan, kaki didorong ke dasar laut dan dek rata dinaikkan dari permukaan air. -AFP

See author's posts


Kecewa prestasi hambar

PENGURUS Pasukan Liga Premier Negeri Sembilan Abdul Razak Mohd Idrus, menzahirkan rasa tidak berpuas hati dengan prestasi hambar yang ditonjolkan oleh skuad beliau sepanjang perlawanan Liga Malaysia musim ini.

Beliau berkata ia membabitkan prestasi pasukan yang tidak konsisten, selain tidak pernah mencatatkan keputusan menang dua kali berturut-turut pada musim ini, walaupun pelbagai program latihan telah dilakukan ketua jurulatih, Sazali Saidon.

“Sebenarnya saya masih kecewa dengan keputusan perlawanan semasa bertemu Kuching FA, yang menyebabkan kita tewas di tempat sendiri, pada hal sebelum ini kita menang dua perlawanan sebagai tuan rumah selepas saingan Liga Malaysia, bermula 26 Ogos lalu.

“Bagaimanapun, saya berharap agar pasukan dapat bekerja keras dan kekal fokus untuk perlawanan terakhir Liga Premier menentang Sarawak United, agar kita dapat melayakkan diri ke Piala Malaysia 2020 atau saya terpaksa menyerahkan kepada pihak pengurusan, untuk tindakan selanjutnya,” katanya.

Pada 25 September  lepas, Negeri Sembilan gagal meraih tiga mata penuh di laman sendiri, selepas tumpas 2-4 kepada Kuching FA.

Abdul Razak selain itu turut meluahkan rasa kecewa dengan prestasi beberapa pemain terutamanya pemain import, yang menurutnya sering hilang fokus serta gagal memanfaatkan peluang yang ada dalam perlawanan.

“Sembilan puluh peratus pemain dikekal pada musim ini, tetapi pasukan tidak memanfaatkan peluang yang ada dan sering hilang fokus di dalam perlawanan, menyebabkan gawang pasukan mudah dibolosi sehingga mendapat perbezaan jaringan – 7,” katanya.

Skuad Rusa kini menduduki tangga kelapan liga daripada 12 pasukan, dengan mengutip 11 mata selepas mencatatkan tiga kemenangan, seri (dua) dan kalah (lima).-Bernama

See author's posts


Semangat sambut Hari Kebangsaan tetap diteruskan

BINTANGOR: Walaupun tinggal di rumah panjang, namun semangat menyambut Hari Malaysia tidak pernah luntur di jiwa semua penduduk Rumah Giman Jabu dan ahli-ahli Kawasan Rukun Tertangga (KRT) Zon 1 Skim B Meradong.

Tuai Rumah, Giman Jabu berkata, mereka bersama ahli KRT Zon 1 Skim B Meradong mendirikan pintu gerbang yang dihiasi dengan Jalur Gemilang dan bendera Sarawak secara gotong-royong sempena sambutan Hari Malaysia pada 16 September depan.

Menurutnya, mereka menggunakan wang peruntukan Jawatankuasa Kemajuan dan Keselamatan Kampung (JKKK) Rumah Giman dan KRT Zon 1 Skim B Meradong untuk membeli Jalur Gemilang dan bendera Sarawak.

“Pada mesyuarat baru-baru ini, kami ada cadangkan supaya dibina pintu gerbang dengan dihiasi Jalur Gemilang dan bendera Sarawak, selain turut dipasang di rumah panjang bagi memupuk semangat cintakan negara dan negeri Sarawak.

“Puji Tuhan, cadangan ini disambut baik oleh semua penduduk di sini dan ahli KRT Zon 1 Skim B Meradong dengan ratusan bendera pelbagai saiz digantung dan dihias di pintu gerbang dan perkarangan rumah panjang,” jelasnya ketika dihubungi oleh pemberita hari ini.

Sementara itu, Pengerusi KRT Zon 1 Skim B Meradong, Anthony Buli Indau berkata, tujuan utama menghias kawasan rumah panjang dengan Jalur Gemilang dan bendera Sarawak untuk memupuk semangat toleransi, kerjasama dan patriotik dalam kalangan penduduk.

“Pembinaan pintu gerbang dan pemasangan bendera hanya simbolik, yang penting apabila kita anjurkan program seumpama ini, semua penduduk rumah panjang dan ahli KRT membantu memeriahkan suasana, memasang bendera dan bergotong-royong.

“Program seumpama ini sekaligus memupuk semangat untuk lebih cintakan negara Malaysia dan negeri Sarawak,” ujarnya.

Oleh Akun Giman

See author's posts


Mesyuarat berkala sebagai medium utarakan kebimbangan

KUCHING: Jabatan Kesihatan Negeri Sarawak mengambil inisiatif mengadakan mesyuarat berkala sebagai medium doktor pelatih (house officers) menyalurkan kebimbangan mereka kepada Bahagian Pelatih, Pegawai Perubatan dan Pakar Perubatan (SCHOMOS).

Timbalan Menteri Kesihatan Awam, Perumahan dan Kerajaan Tempatan (Kesihatan Awam dan Perumahan), Michael Tiang Ming Tee berkata, dua kes telah dilaporkan di Sarawak berikutan penubuhan pasukan petugas khas bebas bagi penambahbaikan budaya kerja perkhidmatan kesihatan.

“Bagi mengelak daripada berlakunya isu ini, Jabatan telah mengambil langkah untuk mengadakan mesyuarat berkala bersama doktor pelatih dan pengarah hospital.

“Ini (mesyuarat berkala) bagi memberi peluang kepada mereka (doktor pelatih) untuk menyalurkan kebimbangan mereka kepada SCHOMOS dan Persatuan Perubatan Malaysia (MMA).

“Selain itu, Jabatan kaunseling dan psikiatri juga terlibat secara aktif untuk menyediakan sokongan mental untuk semua pekerja penjagaan kesihatan,” katanya.

Beliau berkata demikian ketika menjawab soalan Ahli Dewan Undangan Negeri (ADUN) Satok, Dato Ibrahim Baki dalam Persidangan Dewan Undangan Negeri (DUN) Sarawak ke-19, hari ini.

Sementara itu, katanya terdapat empat hospital di Sarawak yang menyediakan latihan ‘housemanship’ yang melibatkan Hospital Umum Sarawak (HUS), Hospital Sibu, Hospital Miri dan Hospital Bintulu.

Menurut Michael, jumlah doktor pelatih yang melapor diri bertugas di Sarawak menunjukkan penurunan sejak 2020.

“Pada 2020, terdapat 270 doktor pelatih baharu, 222 orang pada 2021 dan 158 orang pada 2022.

“Ini (trend menurun) mungkin disebabkan sistem penempatan baharu yang diterima pakai oleh Kementerian Kesihatan Persekutuan yang membenarkan graduan perubatan baharu memilih hospital mereka untuk ‘housemanship’ mereka,” ujarnya.

Oleh RYNNA SHA’ERRA

See author's posts


Lori tetungkup,deriba mati

BINTULU: Bangkai deriba sebuah lori ke tekelinchir sereta labuh ke dalam lebak 150 neter penalam ba Bukit Remix, Jalan Murum kena Hari Dua mujur ditemu kena Hari Tiga ke udah.

Mangsa, Dominic Labu, 49, ditemu tim Nginga enggau Nyelamat (SAR) urung 300 meter ari endur lori tanker nya ke labuh.

Nitihka Opis Nasat enggau Neritka Kuasa Trafik Sarawak Superintenden Alexson Naga Chabu, bini mansa ngaga ripot polis kena Hari Tiga ke udah pengudah nerima kangau senentang penusah nya ke nyadi urung pukul 10.30 pagi kena Hari Dua ke udah.

Ku iya, nitihka penerang mansa agi bedau ditemu maya ripot nya digaga sereta ngasuh polis nginga mansa.

Pengudah nya sida iya madah ngagai Balai Polis Belaga, Bomba enggau Opis Ngetanka Menisa Mayuh Malaysia (JPAM) ngambika nginga deriba lori nya.

“Urung pukul 5.00 lemai kena Hari Tiga ke udah, tim SAR mujur tetemuka mansa di dalam lebak urung 150 meter penalam.

“Bangkai iya tepelanting pansut maya penusah bebadi nya nyadi sereta anyut ditabanka minyak sawit ke pansut ari lori ba tisi parit,” ku iya maya meri penerang kena Hari Tiga ke udah.

Ku Alexson, bangkai mansa udah dianjung ngagai Hospital Bintulu laban deka ngagai pengawa ke patut.

Kes nya agi benung ditasat nitihka Seksyen 41 (1) Akta Pengangkutan Jalan (APJ).

See author's posts


Sembilan taman negara dapat sambungan internet fiber

KUCHING: Kerajaan Sarawak melalui Sarawak Multimedia Authority (SMA) telah meluluskan peruntukan sebanyak RM3 juta untuk menyediakan sambungan internet fiber-optik 100 Mbps ke sembilan taman negara di seluruh Sarawak.

Ia termasuk Pusat Hidupan Liar Semenggoh, Taman Negara Bako, Taman Negara Gunung Gading, Taman Negara Tanjung Datu, Taman Negara Kubah, Pusat Hidupan Liar Matang, Taman Negara Simalaju, Taman Negara Niah dan Taman Negara Gunung Lambir yang dijangka siap menjelang Julai 2021.

Semalam telah berlangsung majlis pelancaran sambungan internet pantas tersebut di di Pusat Hidupan Liar Semenggoh yang telah dirasmikan oleh Ketua Menteri, Datuk Patinggi Abang Johari Tun Openg.

Menurut Ketua Pegawai Eksekutif SFC Zolkipli Mohamad Aton, Hidupan Liar Semenggoh telah cuba menyediakan penstriman langsung beberapa hari lalu dan berjaya mencapai 1,000 tontonan.

“Dengan taman mengehadkan jumlah pelawat ketika ini, kita lakukan ‘streaming’ secara langsung masa memberi makanan dan melihat orang utan ketika berada di rumah. Mereka mungkin boleh datang ke sini selepas pandemik (Covid-19).

Sementara itu, Pengurus Besar SMA, Dr. Zaidi Razak, dalam komennya menyatakan bahawa peranan strategik SMA adalah untuk memudahkan pengalaman pelancongan yang lebih kaya dalam bentuk augmented reality (AR).

“Ini dengan memastikan peningkatan kapasiti jalur lebar di taman negara, memanfaatkan perkongsian dengan penyedia perkhidmatan telekomunikasi dan pihak berkepentingan, sehingga menjadikan kepelbagaian biodiversiti kita menjadi aliran pendapatan baru bagi Negara,” jelasnya.

Sempena Hari Orang Utan Sedunia yang jatuh pada 19 Ogos setiap tahun dan disambut di seluruh dunia, Perbadanan Pembangunan Industri Kayu Sarawak (STIDC) dan Persatuan Kayu Sarawak (STA) telah menyerahkan sumbangan masing-masing sebanyak RM 50,000 kepada SFC untuk pemuliharaan orang utan dan peningkatan kemudahan di pusat tersebut.

Turut hadir, Menteri Pelancongan, Kesenian dan Kebudayaan Datuk Abdul Karim Rahman Hamzah, Menteri Muda Perancangan Bandar, Pentadbiran Tanah dan Alam Sekitar Datu Len Talif Salleh, Pengerusi Majlis Perbandaran Padawan (MPP) yang juga Ahli Dewan Undangan Negeri (ADUN) Batu Kitang Lo Khere Chiang, ADUN Stakan Dato Sri Mohammad Ali Mahmud dan Ketua Pegawai Eksekutif SFC, Zolkipli Mohamad Aton.

Oleh Zarina Abdullah

See author's posts


Sistem imigresen di pintu masuk Singapura kembali beroperasi seperti biasa

SINGAPURA: Sistem imigresen di semua pusat pemeriksaan di Singapura yang sebelum ini mengalami gangguan sudah kembali beroperasi seperti biasa, menurut Penguasa Imigresen dan Pusat Pemeriksaan (ICA) republik itu.

“Kami sedang menyiasat untuk mengenal pasti punca sebenar kepada gangguan sistem itu,” memetik kemas kini ICA yang dimuat naik di Facebook.

ICA turut memuat naik beberapa gambar proses pemeriksaan imigresen di Lapangan Terbang Changi.

Pada tengah hari, agensi itu melaporkan bahawa sistem pemeriksaan di pintu-pintu masuk ke negara ini mengalami gangguan.

Semua lorong automatik di semua terminal di Lapangan Terbang Changi dan di beberapa pusat pemeriksaan darat di Woodlands dan Tuas mengalami gangguan.

Bagaimanapun, tiada gangguan pada sistem imigresen di pusat pemeriksaan di pintu masuk laut.

– Bernama

See author's posts


Komited bangunkan pendidikan – Abang Jo

MIRI: Kerajaan Sarawak komited membangunkan pendidikan bagi melahirkan anak Sarawak yang berbakat  dalam usaha menjadikan  negeri ini ke arah status negeri maju menjelang 2030.

Premier Sarawak, Datuk Patinggi Tan Sri Abang Johari Tun Openg berkata, kerajaan Gabungan Parti Sarawak (GPS) sentiasa memberi penuh sokongan penuh dan komitmen dalam perkara yang berkaitan dengan perkembangan pendidikan.

“Seperti sedia maklum, Sarawak mempunyai dasar jangka panjang di bawah Strategi Pembangunan Pasca Covid-19 (PCDS) 2030.

“Salah satu sektor penting ialah pendidikan, di mana kita ingin melahirkan bakat-bakat di kalangan rakyat Sarawak. Pembangunan bakat sangat penting kerana ini merupakan pendekatan untuk kita membangunkan Sarawak.

“Itulah sebabnya dalam usaha kita untuk menjadi negari maju, pada 2030, kita memberi bantuan dan penekanan terhadap pendidikan,” katanya.

Beliau berkata demikian ketika berucap pada majlis pembukaan  Riam Hill International Secondary School di sini, petang ini.

Abang Johari berkata,  kerajaan Sarawak menerusi Yayasan Sarawak kini memiliki lima universiti di negeri ini yang boleh memberi tempat kepada anak Sarawak untuk melanjutkan pelajaran.

“Agenda pendidikan sedemikian diatur demi masa depan anak Sarawak di mana pelaksanaannya akan menguna pakai silibus yang diiktiraf di peringkat global,” katanya.

Beliau berkata, anak Sarawak yang gagal melanjutkan pengajian di universiti awam selepas permohonan mereka menerusi Unit Pusat Universiti (UPU) ditolak, masih berpeluang untuk melanjutkan pengajian peringkat tinggi.

Ini katanya,  berikutan lima institusi pengajian tinggi (IPT) yang dimiliki kerajaan Sarawak menjadi alternatif dan menawarkan tempat kepada mereka.

Lima IPT terbabit iaitu Universiti Teknologi Swinburne Kampus Sarawak, Universiti Curtin Kampus Sarawak, Universiti Teknologi Sarawak (UTS), International College of Advanced Technology Sarawak (ICATS) dan Pusat Kecemerlangan Teknikal Sarawak (CENTEXS) kini diuruskan Yayasan Sarawak membuka peluang kepada anak-anak Sarawak untuk melanjutkan pengajian.

Hadir sama Timbalan Premier Sarawak Dato Sri Dr Sim Hui Kian, Menteri Pengangkutan Dato Sri Lee Kim Shin, Timbalan Menteri Pelancongan, Industri Kreatif dan Seni Persembahan I Datuk Sebastian Ting, Datuk Bandar Majlis Bandaraya Miri (MBM), Adam Yii, Pengerusi Lembaga Sekolah RRSS Datuk Seri Law Kiu Kiong dan Tan Sri Datuk Yee Ming Seng dan Ketua Pegawai Eksekutif RRSS Dr Pauline Ho.

Oleh Liong Chai Ling

See author's posts


Industri halal dukung Ekonomi Baharu Dunia

PETALING JAYA: Persidangan Halal Sedunia 2020 yang ke-12 anjuran Halal Development Corporation (HDC) 6 Oktober ini bakal membincangkan anjakan industri halal menuju ke Ekonomi Baharu Dunia di dalam situasi normal baharu susulan pandemik dunia.

“Koronavirus telah mengubah landskap ekonomi di mana para pengguna terpaksa menyesuaikan diri kepada amalan-amalan baharu semasa sekatan pergerakan dan kuarantin. Ini akan berterusan, ia telah mengubah gaya hidup dan kelakuan pengguna dan penduduk di serata dunia kini berusaha untuk menyesuaikan diri dengan amalan normal baharu,” kata Ketua Pegawai Eksekutif HDC, Hairol Ariffein Sahari (gambar).

Dunia kini adalah pentas transformasi baru apabila permintaan pengguna untuk produk yang bersih dan selamat meningkat dengan mendadak selepas pandemik. Dengan sekatan yang dikenakan bagi mencegah penyebaran virus ini, perdagangan secara digital telah meningkat apabila pengguna beralih ke atas talian untuk mendapatkan produk dan perkhidmatan.

“Covid-19 merupakan satu desakan kepada kerajaan, syarikat-syarikat dan masyarakat untuk mempunyai pelan bagi menangani gangguan-gangguan ini, khususnya di mana rangkaian bekalan telah diuji, untuk memastikan kesinambungan perniagaan,” kata Hairol.

Mengambil perspektif perubahan landskap ekonomi, tema WHC2020 “Komuniti Halal Pacu Ekonomi Baharu Dunia” akan menyelami perubahan yang sedang berlaku, transformasi sedia ada dan diperlukan untuk dilaksanakan serta menerokai pelbagai cabaran dan peluang yang timbul dalam konteks pengeluaran dan penggunaan yang mampan.

Persidangan Halal Sedunia tahunan anjuran HDC ini merupakan satu platform pemikiran kepimpinan global yang menghimpunkan komuniti dalam linkungan ekosistem halal. Salah satu strategi kerajaan untuk menjadikan Malaysia sebagai hab halal global, ia merupakan satu platform yang menghubungkan Ketua-ketua kerajaan, cendiakiawan dan pemain-pemain industri untuk membincang usaha-usaha yang dilaksanakan bagi merangsang pertumbuhan yang kukuh dalam Ekonomi Halal global.

Dihoskan oleh Kementerian Perdagangan Antarabangsa dan Industri (MITI), WHC telah menjadi sebahagian daripada kalendar global halal. Ia adalah sesi perjumpaan antarabangsa komuniti halal untuk menerokai peluang dan cabaran dalam Ekonomi Halal. Persidangan ini membincangkan inisiatif-inisiatif semasa dan akan datang untuk menggariskan landasan dan memacu industri ke tahap pertumbuhan yang lebih tinggi.

Perdana Menteri, Tan Sri Muhyiddin Yassin akan memberikan ucaptama di persidangan hibrid yang akan bertumpu kepada perbincangan menyeluruh mengenai pengubahsuaian industri halal pasca pandemik dalam menangani pelbagai peluang dan cabaran, daripada peringkat ketua-ketua kerajaan, pemain-pemain industri dan pasaran baru.

Panel perbincangan semasa persidangan sehari ini adalah Sesi Perbincangan Duta Besar: Memperkasakan Komuniti Halal, Dari Ladang ke Inovasi Global, Panel Pemain-pemain Industri: Pengeluaran dan Penggunaan yang Bertanggungjawab, Memacu Pertumbuhan Ekonomi Halal menerusi Ekonomi Kewangan dan Trend dalam Fesyen Sederhana Global.

Persidangan Halal Sedunia ke-12 telah berkolaborasi strategik dengan beberapa rakan kongsi termasuk Duopharma Biotech Berhad, Fraser & Neave Holdings Berhad, Selangor Business School, McDonalds Malaysia dan Wanfa Hijab.

Komitmen kukuh daripada rakan kongsi industri dan ahli panel yang merupakan peneraju industri, pelbagai agensi kerajaan serta delegasi antarabangsa menunjukkan sokongan tinggi kepada persidangan ini.

Kami telah mengembangkan industri halal dan meletakkan di atas platform kukuh di dalam dan luar negara. Tahap pertumbuhan seterusnya adalah untuk membina industri halal menjadi “Kuasa besar” dalam halal global, kata beliau.

Trend pertumbuhan industri halal adalah pemacu ekonomi utama di banyak negara, dengan industri halal global dianggarkan bernilai USD3 trilion menjelang 2030. HDC meletakkan tanda aras nilai eksport pada USD100 bilion untuk produk Malaysia menjelang 2030 dengan menggunakan kelebihan empat produk teras iaitu latihan, perundingan, Taman Halal dan Halal Integrated Platform (HIP) untuk menembusi lagi pasaran halal global.

WHC2020 akan dilaksanakan secara maya daripada Pusat Dagangan dan Pameran Antarabangsa Malaysia (MITEC) pada 6 Oktober ini. Setakat ini, seramai 500 peserta daripada 48 buah negara telah mendaftar secara maya. Bagi menerokai dunia Halal, sila daftar di http://event.hdcglobal.com/whc/.

MENGENAI HALAL DEVELOPMENT CORPORATION BERHAD (HDC)

Halal Development Corporation meneraju pembangunan integrasi dan komprehensi infrastruktur dan eko-sistem halal Malaysia untuk menjadikan Malaysia sebagai negara paling kompetitif menerajui industri halal dunia.

Ditubuhkan pada 18 September 2006, HDC juga dikenali sebagai pusat penyelaras yang mempromosikan penyertaan dan menyokong pertumbuhan pemain-pemain industri dalam pembangunan eko-sistem Halal Malaysia. Sebuah agensi di bawah Kementerian Perdagangan Antarabangsa dan Industri (MITI); pertubuhan yang pertama di dunia ini disokong sepenuhnya oleh Kerajaan. Untuk maklumat lanjut, sila layari – www.hdcglobal.com. – Bernama

See author's posts


ALPH lawat Tabung Darah HUS

KUCHING: Ahli Lembaga Pelawat Hospital (ALPH) mengadakan lawatan ke Tabung Darah Hospital Umum Sarawak (HUS) sempena program derma darah di tabung darah Pusat Rawatan Jagaan Harian HUS, baru-baru ini.

Rombongan tersebut diberikan taklimat mengenai perkhidmatan perubatan transfusi oleh Ketua Jabatan Perkhidmatan Transfusi dan Bank Darah, Dr Mohammad Masrin seterusnya membuat lawatan di sekitar kawasan makmal.

Tabung Darah HUS merupakan salah satu pusat kutipan darah negeri dibawah hospital dan Jabatan Kesihatan Negeri, Kementerian Kesihatan Malaysia. Ia menyediakan perkhidmatan kutipan, saringan, memproses dan menjadi rujukan kepada perkhidmatan transfusi perubatan bagi seluruh negeri Sarawak.

Justeru itu, ia bertanggungjawab untuk menyedia dan membekalkan darah yang mencukupi, selamat dan berkualiti kepada masyarakat tanpa mengira agama, bangsa dan status kewangan penerima.

Secara purata, hampir 70 beg darah diperlukan sehari untuk kegunaan lebih kurang 35 pesakit setiap hari. Jika di Bahagian Kuching termasuk hospital swasta, lebih kurang 400 beg darah diperlukan seminggu.

Peratus kutipan darah di tabung darah dan unit derma darah bergerak iaitu luar dari kawasan hospital menunjukkan tren yang sama iaitu sebanyak 25 peratus di tabung darah manakala di luar hospital adalah sebanyak 75 peratus.

Bukan itu sahaja, jumlah penganjur kempen derma darah bergerak yang aktif lebih 2 kali setahun mencatatkan jumlah sebanyak 149 penganjur di sekitar Bahagian Kuching dan Samarahan dan untuk penganjur baru adalah sebanyak 34 penganjur.

Oleh itu, pelaksanaan program ini merupakan titik permulaan bagi mewujudkan kolaborasi dan jaringan kerjasama antara ALPH dan pelbagai pihak bagi memastikan keberkesanan program pendermaan darah di hospital.

Hadir sama, Pengarah Hospital Umum Sarawak, Dr Ngian Hie Ung; Pengerusi Ahli Lembaga Pelawat, Dr Bego Sepop dan kakitangan Hospital Umum Sarawak.

Oleh AINI ‘AFIFAH HAFIZ

See author's posts


SARAWAK MASUK FASA 3 PICK

KUCHING: Sarawak kini memasuki fasa ketiga Program Imunisasi Covid-19 Kebangsaan (PICK).

Pengerusi Jawatankuasa Pengurusan Bencana (JPBN) Sarawak, Datuk Amar Douglas Uggah menyatakan bahawa semua yang layak dari usia 18 tahun sekarang boleh mendapatkan suntikan vaksin mereka.

“Di bawah PICK ini, fasa vaksinasi pertama Sarawak adalah untuk barisan hadapan dan yang kedua adalah untuk kumpulan berisiko tinggi, iaitu mereka yang mempunyai komorbiditi dan warga emas berusia 60 tahun ke atas.

“Mulai hari ini (semalam) semua orang kini boleh pergi untuk mendapatkan suntikan mereka berdasarkan temujanji mereka,” katanya kepada media selepas melawat Pusat Pemberian Vaksinasi (PPV) di Dewan Masyarakat Serian semalam.

Uggah mengatakan di kawasan luar bandar atau pedalaman, Sarawak tidak menggunakan sistem fasa kerana pengaturan seperti itu akan dikepung oleh masalah.

“Sambutan daripada rakyat Sarawak terhadap program vaksinasi sejauh ini sangat menggembirakan.

“Ini merupakan perkembangan yang sangat positif dalam usaha kami melindungi semua orang daripada Covid-19.

“Hingga kini, kami telah berjaya melakukan vaksinasi sebanyak 855,749 orang. Semalam (Isnin) saja, sekitar 59,225 orang telah divaksinasi.

“Daripada jumlah tersebut, 56,975 menerima dos pertama mereka,” jelasnya.

Beliau berkata, untuk bahagian Serian, sebanyak 2,600 orang yang telah divaksinasi, sementara sasaran adalah 2,800 setiap hari.

Pusat vaksinasi di Balai Raya Serian memberi vaksin kepada 1,000 orang hari ini (semalam) yang telah mencapai sasarannya.

Dalam pada itu, Uggah juga mengingatkan pekerja di industri di seluruh negeri ini bahawa vaksin mereka diberikan secara percuma.

“Kami dapat tahu terdapat beberapa syarikat yang mengatakan bahawa pekerja perlu membayar sejumlah wang untuk vaksinasi.

“Saya ingin menjelaskan di sini bahawa vaksin diberikan secara percuma oleh kerajaan.

“Di semua pusat vaksinasi untuk industri, majikan menanggung kos untuk menubuhkan pusat itu dan yuran perkhidmatan untuk pasukan mentadbir vaksinasi.

“Pusat seperti itu diperlukan kerana kami menemui banyak kes positif di tempat kerja.

“Dengan itu, kita dapat mempercepat program vaksinasi kami untuk rakan sekerja,” katanya.

Turut hadir, Penasihat JPBNS Dato’ Sri Dr. Sim Kui Hian, anggota Parlimen Serian, Datuk Seri Richard Riot dan Ahli Dewan Undangan Negeri (ADUN) Bukit Semuja John Ilus dan Timbalan Setiausaha Kerajaan Negeri, Datu Ik Pahon.

Terdahulu, Datuk Amar Douglas Uggah diberi penerangan mengenai Program Imunisasi Dewan Komuniti Serian oleh Dr. Edmund Sim.

Oleh JEAKQLEYN YACHO

See author's posts